Мен қандай қилиб дастурчи бўлдим? - Фарҳод Дадажонов - Erkak.uz\nМен қандай қилиб дастурчи бўлдим? -...\nМен қандай қилиб дастурчи бўлдим? - Фарҳод Дадажонов\n15.09.2014 12:40 1765 01\nБизга ўқувчиларимизда дастурлаш тилларини қандай ўрганиш мумкинлиги ҳақида мақолалар бериб бориш истаклари кўп маротаба келди. Биз шу сабабдан Ўзбекистон ва хорижда дастурчи бўлиб ишлаётган ватандошларимиз қандай қилиб дастурлашни муваффақиятли ўрганиб олишганлигига қизиқдик. Натижада Эркак.уз сайтида ҳар ҳафта "Мен қандай қилиб дастурчи бўлдим" номи остида серияли-мақолалар бериб борамиз. Бугунги меҳмонимиз Малайзияда банкларга дастурий таъминот воситаларини ишлаб чиқарувчи ва хизмат кўрсатувчи "СОНСОЛСЙС СДН БҲД" компаниясида етакчи дастурчи бўлиб ишлаётган Фарҳод Дадажонов акамиз бўладилар. Фарҳод ака қуйида қандай қилиб дастурлаш тилларини ва компютер илмини ўрганганини сўзлаб берадилар.\nДастурлашдан илк тажрибам мактабда 6-7-синфларда ўқиб юрганда бўлган эди. Ўшанда экранга ҳар хил шакллар чиқарадиган кичкина дастурчаларни Басис тилида, Правес 8а компютерида ёзар эдик:\n10 РЕМ ДОИРА 20 ...\nЎша вақтда ёзган дастуримни нима қилишни тўлиқ тушунмаган бўлсам ҳам, вазифамни синфда биринчилардан бўлиб бажарар эдим. Уйга шахсий компутер олганимиздан кейин дастурлашни мукаммалроқ ўрганишни бошлаганман. Компютер олинганида ҳамма қатори ўйин ўйнашга қизиқар эдим. У вақтларда, (1997 - 1998 йиллари) менимча, Тошкентда интернет саноқли жойларда бўлган. Ҳар хил ўйинларни СД дисклардан ёзиб олиб, ўйнар эди. Табиийки, баъзи дисклар вирус билан зарарланган бўларди. Компютерга вирус тушавергач, уни тозалаш учун устага олиб боравериш жонга тегарди. Ўша вақтларда газета эълонларида компютер тузатишни ўргатувчи курс борлигини ўқиб, қизиқиб қолдим. Ушбу курсга қатнаш учун отамдан рухсат олдим.\nКурсда ўқишим давомида, компютернинг ички тузулиши, қурилмалари, оператсион тизимлар, смд-буйруқлари билан танишдим. Ҳар хил смд-буйруқларини ишлатиб, майда-чуйда дастурчалар қилиб кўрдим. Дастурчаларимни ростдан ҳам ишлаётганини кўриб, роса қувонар эдим. Шундан сўнг, дастурлашни ўрганишга қизиқишим яна-да ортди.\nБир куни кўчада кетаётиб, Висуал Басис дастурлаш тилини ўргатувчи “самоучитель Висуал Басис 6.0” деб номланган яшил рангли китобга кўзим тушиб қолди. Олиб варақладим: китоб жуда тушунарли, содда тилда ёзилган экан. Аммо китобни олиш учун пулим етмади. Ота-онамдан пул олиб, китобни сотиб олдим.\nОффисе дастури ичидаги ВБА дастурлаш муҳитида офис ҳужжатлари билан дастурлаш ёрдамида ҳар хил қизиқ нарсалар қилиш мумкинлигини тажрибам давомида ўрганиб олдим. Лекин барибир китобни баъзи жойларига тушунмасдим. Интернет йўқ. Кимдан сўрашни билмайман. Яна газета орқали дастурлашни ўргатувчи курслар борлигини топдим. Айнан Висуал Басисни ўргатадиган курсда ўқидим. Ҳар дарснинг охирида домлам менга оддий дастурчалар қилиб келишни уй вазифаси сифатида бериши – ўқишда энг ёққани эди. Уй вазифаларни қилиб, билмаганимни китобга қараб ўрганар эдим. Жавоб топа олмаган саволларимни дафтаримга ёзиб олиб, эртасига устозимдан сўраб, билиб олардим. Уй вазифаси дастурларини юмшоқ дискетга ёзиб олиб олардим. Ўшанда эсимда: уйдаги компутеримизнинг хотираси 32 МБ, ўқишдаги компутерники эса 128 МБ эди.\nКурсни битириб ўзим мустақил тарзда дастурлар ёза бошладим. Ўша вақтда “Коммерсант” деган ўйин бўлар эди: сизда бошланғич сармоя бўлади ва у билан нефт биржасида иш қилишингиз керак. Нархи тушиб кетганда, кўп сотиб оласиз, кўтарилганда эса сотасиз. Уй, машина сотиб оласиз. Ҳар хил кутилмаган ҳолатлар бўлиб туради. Ўйин ДОС "режими"да ишловчи, фойдаланувчи интерфейси жуда примитив бўлса ҳам, ўйиндаги жараёнларни миянгизда тасаввур қилиб ўйнайверасиз. Ўша ўйинни соатлаб ўйнардим.\nСўнгра, шунақа ўйинни Висуал Басисда яратиш фикри туғилди ва уни амалга ҳам оширдим. Кейинроқ "Тезиковка" бозоридан дастурлашга тааллуқли СД дискларни сотиб олиб, улар билан танишишни бошладим. Бир дискнинг ичида Висуал Басисга тушувчи, 3Д эффеклар қилиб берувчи компонентаси бор экан. Ўшани ўрнатиб, ўз исмим ёзилган 3Д техт экранга секин-аста пайдо бўлиб, ҳар хил томонларга ўйнайдиган дастур яратдим. Яратган дастурларимни уйдагиларга, қариндошларимга, дўстларимга кўрсатар эдим.\nАммо келажак касбимни таншаш вақти етганда, негадир Тошкент Ахборот технологиялари унверситетига топшириш фикри келмаган эди. Тошкент Ирригатсия институтини битирдим. Институтда ўқишим давомида, Тошкентда интернет ривожланиб борди. Ўқишдан кейин турли хил жойлардаги интернет кафеларга бориб, дастурлаш форумларига кириб, саволлар берардим ва жавобини эртасига ўқиш "мазза" эди.\nМен энг биринчи аъзо бўлган форум – Висуал Басисга мўлжалланган форум эди. Ушбу форумда аксар саволларга Гайдар Магдонуров деган машҳур дастурчи жавоб ёзарди. Институтни битириб, ўз соҳам бўйича ишлаб кўрдим. Аммо қизиқишим йўқ эди. 2 ойдан ортиқ ишлай олмадим. Иш жойимдан бўшаб, интернет кафелардан бирида админ бўлиб ишладим. Компутер тармоқларидан илк тажрибамни ўша жойда ишлаш жараёнида олдим. ЛАН тармоқлар, ТСП/ИП, ИП-манзил, пинг буйруғи... Ремоте Администратор дастурини кўриб, унга ўхшаҳ ўзимнинг илк “слиент-сервер” дастуримни туздим ва компутерларга ўрнатиб чиқдим. Инетернет кафеда 1 йилча ишлаганимдан кейин, бир йирик корхонанинг ИТ бўлимига ишга кирдим. У ерда қиладиган ишимни пухта бажариш учун компутер тармоқларини, ДНС, ДҲСП, АД, СҚЛ Сервер, Т-СҚЛ, Делпҳи дастурлаш тиллини, ҲТМЛ, АСП, ИИС ва Томсат веб серверларни яхши билишим зарур эди. 7 йил мобайнида юқоридаги технологияларни ҳам амалий, ҳам назарий жиҳатдан ўргандим. Ишлаш жараёнида ҳамкасбларимдан анча нарса ўргандим.\nБундан ташқари, НетДес, Мисрос каби ўқув марказларида ишим учун зарур бўлган технологияларни ўргатувчи курсларда таҳсил олдим. Бошида “ВБА” ни билишим қўл келди. Уни ишлатиб, маълумотлар базасидан ҳар хил ҳисоботларни қилиб берувчи дастурчалар қилдим. Ишхонамда иложи борича ҳамма нарсани автоматлаштиришга интилардик. Шу сабабли, бўш вақтимиз ҳам кўп бўлар, мен эса вақтдан фойдаланган ҳолда дастурлаш борасидаги билимларимни яна-да мустаҳкамлашга интилар эдим.\nВақт ўтиши билан интернет ҳамёнбоплашиб борди. Дастурлашни ўрганиш учун интернетдан дастурлашга оид электрон форматдаги китобларни, мақолалар ёзилган веб саҳифаларни ва видео дарсларни юклаб олиб, ўрганар эдим. СҚЛ.ру форумидан кўп нарса ўргандим. Мустақил тарзда ҳар хил дастурлар яратишни ўз олдимга мақсад қилиб, секинлик билан бўлса-да уларга эришардим.\nЯратганнинг иродаси билан айни дамда чет элда, банкларнинг дастурий таъминоти билан шуғулланувчи катта корхонада етакчи дастурчи сифатида ишлаяпман. Бу ерга келиб, "принсиплес оф софтваре девелопмент"ни, "десигн паттерн"ларни, .Нет ни мукаммал ўргандим. Мисрософт технологиялари бўйича билимларим даражасини синаб кўришим учун Мисрософтнинг халқаро сертификатларини (МСП, МСПД) эгаллаш учун имтихонларни ҳам муваффаққиятли топшириб олдим.\nХулоса тарзида дастурлашни ўрганишим учун менга катта ёрдам берган омилларни санаб ўтаман:\nДастурлашга бўлган чин дилдан қизиқиш;\nОта-онамнинг қизиқишимни тушунган ҳолда қўллаб-қувватлашлари, ёрдамлари ва рағбатлари;\nИлм олиш учун вақтни ва пулни аямаслик;\nДастурлашга оид китоблар, мақолалар, форумлар ва видео дарслар;\nҚуруқ назарий билимлар билан чегараланиб қолмасдан, амалий ҳам ҳаракат қилиш, яъни дастурлаш. Ўз лойиҳаларим устида ишлаш;\nҲамкасблар билан тажриба алмашиш;\nБилмаган, тушунмаган нарсаларни биладиганлардан сўраб, билиб олиш;\nБилганини бошқаларга ўргатиш;\nДоимо янги билимларни эгаллаб бориш, ўрганишдан тўхтаб қолмаслик.


АҚШ ЮНЕСКОнинг Қуддус шаҳри бўйича қарорига ўз қарашини билдирди\n12:53 / 15.10.2016\nАҚШ БМТнинг таълим, фан ва маданият масалалари бўйича ташкилотининг Қуддус шаҳрига нисбатан сўнгги резолюциясини "ўта сиёсий тус берилган ва аксилисроил" ҳамда самарасиз деб ҳисобламоқда. АҚШ давлат департаменти матбуот хизмати вакили Марк Тонер Исроилнинг ЮНЕСКО билан ишчи алоқаларни музлатиш қарорига изоҳида шундай баёнот берган.\n"Биз бу резолюцияга фаол қарши чиқдик. Биз Исроил ва бизни қўллаган бошқа давлатлар билан ЮНЕСКО аъзоларини бу резолюцияни қабул қилишдан қайтаришга уриндик, - деган Тонер. – Биз Исроилнинг шу каби резолюциялар борасида жиддий ташвишини изҳор қилиш ҳуқуқини эътироф этамиз. Бу резолюциялар жуда сиёсийлашган ва аксилисроил ҳисобланади".\nТонернинг қайд этишича, АҚШ ЮНЕСКО аъзоси сифатида "бу каби аксилисроил резолюциялар қабул қилинмаслиги ёки уларни тўсиб қўйишга уринишда давом этади". Унинг фикрича, "бу каби ҳужжатлар исроил-фаластин можаросини ҳал этишга тўсқинлик қилади".\nАввалроқ, 14 октябрь куни Исроил ҳукумати ЮНЕСКО ташкилоти билан барча амалий алоқаларни музлатишга қарор қилган эди. Бунга, ташкилотнинг Қуддус мақомини таъминлаш борасида ўз мажбуриятларини бажармаётган Исроил давлати танқид қилинган ҳужжат лойиҳаси маъқулланиши сабаб бўлди.\nМиср ва Фаластин давлати томонидан ишлаб чиқилган резолюция ташкилот Ижроия қўмитаси томонидан қабул қилинган бўлиб, унда Исроил давлати "босиб олган томон" дея аталган. Шунингдек, унинг Қуддус шаҳри тарихий меросини сақлашдаги самарасиз ёндашуви танқид қилинган.\nЮНЕСКО АҚШ Исроил Қуддус


«Норма Маслаҳатчи» газетасининг 2016 йил 29 март 13-сони - Gazeta.Norma.uz\n«Норма Маслаҳатчи», №13, 2016й. 29 март\nЎзбекистонда «ички аудит» тушунчаси нисбатан яқинда юзага келди. Президентнинг «Қимматли қоғозлар бозорини янада ривожлантириш чора-тадбирлари тўғрисида»ги Қарорига (27.09.2006 йилдаги ПҚ-475-сон) мувофиқ Вазирлар Маҳкамасининг «Устав фондида давлат улуши бўлган корхоналарнинг самарали бошқарилишини ва давлат мулкининг зарур даражада ҳисобга олинишини таъминлаш чора-тадбирлари тўғрисида»ги Қарори1 қабул қилинди ва Корхоналардаги ички аудит хизмати тўғрисида низом (бундан кейин матнда ИАХ тўғрисида низом деб юритилади) тасдиқланди. Бироқ 2012 йилга қадар ички аудит хизматига амалдаги ташқи аудит сертификатларига эга бўлган ходимлар қабул қилинарди – бунга бошқа вариантлар деярли мавжуд бўлмаганини сабаб қилиб кўрсатиш мумкин. Бу эса сертификатланган ташқи аудиторларнинг ички аудит соҳасига ўтиб кетишига, аудиторлик ташкилотининг штатдаги ходими ўзининг аудиторлик ташкилоти мажбурий аудиторлик текширувини ўтказган корхонага ўриндошлик бўйича ишга кирган ҳолатлар юзага келишига олиб келди.\nМен котибият бошлиғи бўлиб ишлайман. Илгари кадрлар бўлими ва матбуот хизматининг вазифаларини бажарардим. Директор ёрдамчиси лавозими қисқариши муносабати билан қўшимча ҳақ тўлаган ҳолда ушбу вазифа ҳам зиммамга юкланди. Мен ушбу вазифаларни биргаликда бажариб бўлмайди деб ҳисоблайман, чунки бирини бажариш учун доимо қабулхонада ўтириш тақозо этилади, бошқаларини бажариш учун эса елиб-югуриш лозим. Ариза ёзиб, зиммамдан директор ёрдамчиси лавозимини бажариш вазифасини олишни ва уни бошқа ходимга юклашни сўрадим. Аризамни директор кўриб чиқиш учун касаба уюшмасига топширди. У зиммамдан ушбу вазифани олиш ва бошқа ходим зиммасига, табиийки, қўшимча ҳақ тўлаган ҳолда, юклашни таклиф қилди. Штат жадвалига меҳнатга ҳақ тўлаш фондини сақлаб қолган ҳолда тегишли ўзгартишлар киритиш кераклиги айтилди. Директор бунга рози бўлмаяпти. 2016 йил учун штат жадвали ҳозирча тасдиқланмаган. Мен зиммамга юкланган вазифаларнинг бир қисмини олишларини талаб қилиш ҳуқуқига эгаманми? Агар шу ҳуқуққа эга бўлсам, аризамни бажариш зарурлигини қандай ҳужжат билан исботлашим мумкин?\nКичик корхона тоифасига мансуб ишлаб чиқариш жамоасида иш ҳажми ҳафта давомида бир хил бўлмайди: гоҳида ҳафтасига 3–4 кун ишланган вақтлар ҳам бўлган. Бундай иш режими қандай расмийлаштирилади? Ишчи-ходимлар қай тартибда ишга қабул қилинади? Ички меҳнат тартиби қоидалари қандай ёзилади: иш бўлмаган кунлар албатта ёзилиши керакми ёки табель асос бўлаверадими?


“Махалла” Фонди кўмагида 2000 дан ортиқ оилавий корхоналар ишга тушди - www.Voydod.net\n“Махалла” Фонди кўмагида 2000 дан ортиқ оилавий корхоналар ишга тушди\nБугунги кунда 5200 та маҳалла фуқаролар йиғинлари қошида маслаҳат марказлари ташкилэтилган бўлиб, улар меҳнат ва аҳолини ижтимоий ҳимоя қилиш марказлари билан ҳамкорликда ёшларни ишгажойлаштириш, ҳунар ўргатиш, шунингдек тадбиркорлик субъектларининг давлат рўйҳатидан ўтишлари ҳамда кредитолиш учун керакли ҳужжатларни тайёрлашга кўмак беришмоқда.\n"Маҳалла" ҳайрия жамоатфонди вакиларининг таъкидлашларича, жорий йилнинг бошидан Фонд ва ўз-ўзини бошқариш органлари кўмагида2000 ортиқ оилавий корхоналар ташкил этилган. Бундан ташқари, Фонд томонидан 41 мингта маиший хизмат кўрсатишшаҳобчаларининг очилишига кўмаклашилди, бунинг натижасида эса 112 мингта иш ўрни яратилди.\nФонд бўлимларининг кўмагида 262 минг касб-ҳунар коллежи битирувчилари иш билан таъминланди,ўз бизнесини очмоқчи бўлган тадбиркорларга 1 млрд. сўм миқдорида кредит олишга кўмаклашилди.\nТаъкидлаш жоизки, Фонднинг бўлимлари томонидан жойларда кам таъминланган оилаларга 606 бошчорва моллари сотиб олишга 600 млн. сўм ажратилди.


"To‘g‘ri ovqatlanishning 55 qoidasi" китоби\nSihat-salomatlik, Sport, fitnes, Pazandalik\nМазкур китобдан фойдали ва тўғри овқатланишнинг энг муҳим қоидалари жой олган. Ушбу қоидалар ҳаёт тарзингизни тубдан ўзгартиришни тақозо этмайди. Сиз кундалик овқатланиш тартибини бироз ўзгартиришингиз, атроф-муҳит, реклама ва бошқа омиллар орқали сингдирилган маҳсулотларни дастурхонингиздан четлатишингиз, фойдали ва тўғри овқатланиш мезонига эътибор беришингиз керак, холос. Бу каби оддий қоидаларга амал қилиш натижасида аҳволингиз ўзгара боради: фикрингиз тиниқлашади, кўнглингизни шодлик ҳисси чулғаб олади, ўзингизга нисбатан ишонч ҳисси ортади. Китобдаги маълумотлар узоқ йиллар мобайнида мустаҳкам соғлиғингизни сақлашда, фарзандлар ва яқинларингизни турли касалликлардан эҳтиёт қилишда сизга яқиндан ёрдам беради.\nSalomatlik tanlashdan boshlanadi\nBardamlik va go‘zallik sari yo‘l\nYaxshi odatlarga rioya qiling«Tibbiy doston» (Urjuza)dan parchalar (Abdusodiq Irisov tarjimasi)


YOUMO - биринчи модулли тармоқ фильтри\n23:15 / 26.02.2016\nGood Gadgets компанияси янги модулли тармоқ фильтрини яратди. Компания вакилларининг фикрича, у чинакамига инқилобий ечим бўла олади. Good Gadgets ускунаси нафақат мобиль қурилмаларни қувватлашга, балки симсиз қувват платформалари, динамик ёки чироқ манбалари билан қўшимча модулларни ёқиш имконини беради. Ишлаб чиқарувчининг таъкидлашича, фойдаланувчилар тармоқ фильтрини ўзлари истагандек созлаб олишлари мумкин.\nYOUMO модуль дизайни бир вақтнинг ўзида бир неча қурилмаларни қувватлай олади. Тармоқ фильтри IoT (Буюмлар интернети), USB-розеткалари, Европа ва Америкага мўлжаллашган розетка уялари билан жиҳозланган.\nҚурилма етти хил рангда ва уч хил узунликда сотувга чиқарилади. Бундан ташқари фойдаланувчиларга битталик, учталик ва бешталик модулларнинг имкони берилади, смарт-модуль эса уланган девайсларни бошқариш имконини беради.\nҲозирги кунда Kickstarter веб-сайтида YOUMOни ишлаб чиқариш учун 55 115 доллар йиғиш бўйича краудфандинг тарғиботи кетмоқда.


Қозоғистон олимлари жонли суяк тўқималари яратмоқчи - Номадлар,Турклар,Қозоқ одатлари ва анъаналари,Қозоғистон табиати\nFeature Film`Our Kind Doctor'\nҚозоғистон олимлари жонли суяк тўқималари яратмоқчи\n#имплант #кашфиёт #суяк #ҳужайра\nОдам вужудидан ташқарида жонли суяк тўқимаси яратиш мумкинми? Қозоғистон олимлари мазкур саволнинг жавобини изламоқда. Турли соҳалар – физика, кимё ва инженерия мутахассислари биргаликда амалга ошириш имконсиздек туюлган нарсани яратиш учун ишлаяпти. Профессор Дана Ақилбекова Назарбоев университети олимлари билан бирга суяк тўқималари яратиш технологиясини ишлаб чиқди. Жараён швед биопринтери ёрдамида амалга оширилади.\nАманжўл Турлибек ўғли, Назарбоев университети тадқиқотчиси:\n- Мазкур материални синтез қилиш ва ишлаб чиқаришни мақсад қилганман. Биз желатин асосида зарур моддани синтез қиламиз. Сўнгра 3D-моделини чоп этамиз, жонли одам ҳужайраларини қўшамиз. Лабораториямизда Қозоғистонда ягона биопринтер бор. Бу ҳужайралар суяк тўқималари билан аралашади. 6-7 ҳафтада материал оламиз.\nЛойиҳа муаллифлари таъкидлашича, мамлакатда ишга лаёқатли инженерия мавжудлиги анча ҳайратланарли натижаларга олиб келиши мумкин. Бу умумий биология ва тиббиёт соҳасидаги инновация ҳисобланади. Яратилган материал кенг кўламда ишлатилиши мумкин. Шу кунларда олдинда турган вазифа – инсон организмидаги мураккаб тузилган суяклар тизимини ўрганиш ва асосий изланишларни якунлаш.\n- Бу модель бизга ажойиб маълумотлар беради. Масалан, суяк фрагментларини блоклаш мумкин, унда қандай жараёнлар юз беради? Келажакда суяк тўқималари учун препарат яратилса, уни аввал шундай уч ўлчамли моделларда синаб кўриш мумкин, бу анча арзонга тушади.Олинган натижа эса восита самарасини аниқ баҳолашга хизмат қилади.\nКелажакда ноёб материал одамларни даволаш ва имплант учун зарур тўқима яратишда ишлатилиши мумкин. Олимлар иши ва лойиҳадан асосий мақсад шу. Яна бир мақсад – кашфиёт учун мамлакатимиздагина эмас, кўплаб хорижий мамлакатларда ҳам патент олишдан иборат.\nҚозоғистон гўзаллиги - қуш парвози баландлигидан\nФан ва бизнес уйғунлиги: Қозоғистонда илмий лойиҳалар қандай рўёбга чиқариляпти?


Хитой “Тожикцемент”га кўмаклашмоқчи\nХитой “Тожикцемент” заводининг кўмирга ўтишига кўмаклашади. Бу борада Тожикистон Энергетика ва саноат вазирлиги хабар тарқатди.\nМаълумотларга кўра, янги ҳафта бошида Душанбе шаҳрида Хитойнинг “Beijing Jinchuang Combined Gas Meter Co.Ltd” ширкати вакиллари билан бўлиб ўтган мазокарада ана шундай қарорга келинган ва томонлар бу борада меморандум ҳам имзолаган.\nАйтилишича, хитойлик мутахассислар “Тожикцемент” заводининг ишлаб чиқариш тизими билан тўла танишгач, заводни кўмирга ўтказиш техник асосларини ишлаб чиқишга киришади.\n“Тожикцемент” заводи Тожикистоннинг цемент ишлаб чиқариш ягона корхонаси саналади. Бу корхона йилига бир миллион тоннадан ортиқ цемент ишлаб чиқаради ва маҳсулотининг асосий қисми минтақада қурилажак энг йирик ГЭС – Роғун учун сарфланади.\nЎтган асрнинг 40-йиллари бошида фойдаланишга топширилган “Тожикцемент” заводи ўтган давр мобайнида Ўзбекистондан импорт қилинган табиий газ билан фаолият юритиб келган. Бироқ апрел ойи бошида Ўзбекистон Тожикистонга табиий газ таъминотини тўхтатиб қўйганидан сўнг мазкур корхона фаолияти ҳам тўхтатилгани айтилади.


"Тошкент аэропортида мени озиқ-овқатсиз, бадбўй хонага қамаб қўйишди" - BBC News O'zbek\nImage caption Тулекан Исмоилова Қирғизистондаги энг фаол инсон ҳуқуқлари ҳимоячиларидан биридир\nҚирғизистонлик таниқли инсон ҳақлари фаоли Тулекан Исмоилова 24 июнда Тошкентга сафар қилаётганида аэропортда тўхтатилиб, бир кеча қулф остида сақланган. У француз адлия тизими мутахассислари билан Ўзбекистондаги ўсмир жиноятчилар ва қонун мавзусини тадқиқ қилиш учун Тошкентга келаётганди. Тошкент аэропортида ушлаб турилиши ортидан у Қозоғистонга чиқариб юборилган. Исмоилова хоним 2005 йилги Андижон воқеалари ортидан Қирғизистон жанубидаги қочқинлар билан учрашиб, "Ўққа тутилган одамлар" мубоҳасали ҳужжатли фильмини олган. Би-би-си у билан боғланиб, ушланиши ва депортация қилиниши тафсилотларини сўради.\nИсмоилова: Биз қандайдир муаммога юз тутамиз деб ўйламагандик, чунки гуруҳимиз таркибига ўсмирлар билан иш олиб борувчи Парижлик ҳакам ва тарбияси қийин ўсмирлар билаш ишлаш бўйича хорижлик мутахассислар кирганди. Мен Андижон воқеалари ортидан 2009 йилда бир марта Ўзбекистонда бўлганман. 2010 йилги Ўш воқеалари ортидан миллий озчиликлар учун адолат истаб кўп иш олиб борганман. Шунинг учун, мени тўхтатишади, деб ўйламагандим. Лекин, гуруҳимиз аъзоларини ўтказишди, мени эса тўхтатишди. Чегарачи компьютерига ва менинг паспортимга уч дақиқача синчиклаб қаради, кейин ҳамкасбига нималардир деди, кейин беш дақиқалардан сўнг бир гала чегарачилар етиб келишди. Улардан бири паспортимни олиб бир хонага кириб кетди. Мен нима учун ушлаб турилганимни изоҳлашни сўрай бошладим, чунки ҳаракат эркинлиги инсоннинг энг асосий ҳуқуқларидан бири. Мен яқинларимга ва ҳамроҳларимга хабар беришим кераклигини айтдим. Кутинг, дейишди. Ҳамма ўтиб бўлди. Мени қўриқчи билан скамейкага ўтказиб қўйишди. Кейин қандайдир афтидан лавозими юқори чегарачи келди, лекин ҳеч бири ўзини таништирмасди. Улар исмлари ёзилган беджикларини орқасига ўгириб қўйишганди. Кейин "қора рўйхат"да эканимини ва депортация масаласи кўриб чиқилишини айтишди. Бири менга бир ҳафтадир, иккинчиси эрталабки соат бешгача кутишимни айтди. Сўнг мени биринчи қаватга олиб чиқиб, қамаб қўйишди. У ерда жуда ҳаво дим эди, туалет қоғози йўқ эди, жуда кир эди. Туалет жуда кир эди, жуда сассиқ эди.\nБи-би-си: Демак, бу оддий турмадаги камерадек бир хона эди, шундайми?\nИсмоилова: Ҳа, қамохонадаги камерадек бир хона. Мени туни билан шу ерга қамаб қўйишди. Кечқурун мен эшикни қоқа бошладим. "Оч бўлганман ахир", десам, "Долларингиз борми?" деб сўрашди. Бештача одам шундай савол берди менга, долларим ё евро валютам бор йўқлиги ҳақида. Ёнимда фақат қирғиз сўми борлигидан жуда ҳафсалалари пир бўлди. Кармонимнинг остида қолиб кетган 2 еврони топдим, "Ҳеч бўлмаса чой ичай, иккинчи қаватга олиб чиқинглар" деб илтимос қилдим. Иккинчи қаватда транзит зали борлигини билардим. Шу залга чиқиб олиш ҳаракатида эдим, чунки қирғиз сим-картали телефоним ишламаётганди. Иккинчи қаватга олиб чиқишганида, чой ва фастфуд сотиладиган кафенинг ёнида кичкина интернет кафечаси бор экан, эгаси ёш ўзбек бола. "Ёрдам беринг, қизимга хабар юборишим керак, мен бировнинг бувисиман, тўғри тушунинг", дедим. У кўриб турибдики, қўриқчи назорати остидаман. Кейин интернетни очиб берганида, тезда ҳаммага ўзим ушланганим ҳақида хабар юбордим. Сўнг яна ўша камерага олиб тушишди. "Матрас жуда кир, қандай ухлайман бу ерда?" десам, "Ҳеч қиси йўқ, ҳамма шундай ерда ухлайди", деб яна қамаб қўйишди. "Ахир мен ушлаб турибсизлар, оддий нарсалар, овқат, туалет қоғози, сочиқлар билан таъминлашингиз керак-ку", десам, "Йўқ, эрталабки бешгача кутасиз", деб яна қамаб кетишди.\nБи-би-си: Эрталаб неччида келишди?\nИсмоилова: Эрталаб мен яна тақиллатишни бошладим, чунки мазам қочганди. Соат беш, олти, етти ҳам бўлди, ҳеч ким келмади. Бошим оғирлашиб, ўзимни ёмон ҳис қила бошлагандим. Икки врач келиб, қон босимим 160-120га чиққанини ёзиб, дорилар беришди. Сал ўзимга келиб, яна ётдим. Кейин соат саккизда яна тақиллата бошладим. Соат саккиз яримларда мени чой ичишга яна иккинчи қаватга олиб чиқишди. У ерга чиқсак, 40-45 ёшлардаги ўзбек эр-хотин икки фарзанди билан нонушта қилишаётган экан. Улар ҳам кўришди қўриқчи ёнимда эканини. Мен уларга ялина бошладим, 1000 қирғиз сўмини кўрсатиб, "бу 20 долларга тенг, илтимос озгина ўзбек сўмини беринглар, қорним оч", дедим. Улар эса туриб кетишди. "Ҳа, майли", деб ўтирсам, ўша ёш аёл кўзлари ёшга тўлиб қайтиб келди, столимга 15 минг ўзбек сўмини қўйиб кетди, қирғиз сўмини бермоқчи бўлсам, олмади. Ўзбекчалаб раҳмат айтдим, тушундимки, меҳрибон, бир-бирига ёрдам берадиган инсонлар ҳамма ерда борлар.\nБи-би-си: Суратга олишга муваффақ бўлдингизми?\nИсмоилова: Сассиқ, доғлар билан қопланган каравотни расмга олдим, хонанинг ичида 2-3та расм олишга муваффақ бўлдим. Лекин, телефонимни олиб қўйишга таҳдид қилганлари учун, чегарачиларни суратга тушира олмадим. Телефонимни олиб қўйишмоқчи бўлганларида, барибир сим-картам у ерда ишламаётганини исботлаб, ўзимда қолдирдим.\nБи-би-си: Чегарачиларнинг ўзлари сиз билан қандай муносабатда бўлишди?\nИсмоилова: Жуда қупол муносабат қилишди. Чегарачи менга "Тез бўл, чойингни ич, нима бу ерни расмга олаяпсан", деб қўпол гапирарди. Кейин яна қамаб қўйишди. Сўнг соат 11:40да мени чегарадан олиб ўтишди ва кимдир мен билан суҳбат қилишини айтишди. У ерда Қирғизистоннинг Ўзбекистондаги элчиси муовини ва консул туришганди. Улар соат эрталабки тўққиздан бери мени кўришга ҳаракат қилишаётгани, ўзбек Хавфсизлик Хизмати орқалигина мен билан учрашишга муваффақ бўлганларини айтишди. Беш дақиқагина гаплаша олдим, холос. Кейин мени парвозга чиқарамиз деб олиб кетишди. Билетни кўзимни қири билан кўрсам, Қозоғистоннинг Air Astana ҳаво йўллари чиптаси экан. Қўриқчи билан навбатга мен биринчи ўринга қўйишди, учоққа чиқариб 13Д ўриндиғига ўтқазишди ва шундагина паспортимни кўрсатишди. Кичкинагина ёзув билан "қўриқчи назорати остида депортация" қабилида нимадир ёзилганди. Сабабини сўрасам, айтишмади. Лекин, аввалроқ қирғиз дипломатларидан сўраганимда, уларга ўзбек чегарачилари мен "муайян фаолияти учун қора рўйхатда" эканимни айтишганмиш. "Муайян фаолият" нима ўзи, билмайман.\nБи-би-си: Сиз 2009 йилда Ўзбекистонда бўлгансиз ва ҳозирда Францияда бошпана топган таниқли инсон ҳуқуқлари фаоли Мўътабар Тожибоева билан учрашгансиз, шундай эмасми? Сиз шунинг учун депортация қилиндим деб ўйлайсизми ёки бошқа сабаблар борми?\nИсмоилова: Биз ўшанда Фронтлайн ташкилоти ходими Мария Чиченкова билан қамоқдан озод этилган Мўътабар Тожибоевага Ўзбекистондан чиқиб кетишга ёрдам бергандик. Дарвоқе, Марияни ҳам бу йил февралида Ўзбекистонга киритишмади ва депортация қилишди. Ўшанда Мўътабар билан Фарғонадан Тошкентга учганимизда, бизнинг орқамиздан мунтазам равишда кузатиб юришган. Машиналарда махсус хизматлар ходимлари юриб, суратларга олишган. Билишимча, шунинг учун мен қора рўйхатга тушганман. Буларнинг бари мен учун жуда оғриқли бир нарса, чунки биз эркин ҳаракат қилишга қодир бўлишимиз керак. Биз қўшнилармиз, одамлар бир-бири билан мулоқот қилиши, қашшоқлик, йўқолиб қолишлар, зўравонликларга қарши курашда бир-бирига ёрдам беришлари керак. Афсуски, Ўзбекистон авторитар давлат. У ерда ноҳукумат ташкилотлар сектори қолмаган, уни 2005 йилдаёқ йўқ қилишга киришганлар.\nБи-би-си: Сиз билан бошқа ҳуқуқшунослар ҳам бўлишган, лекин айнан сизни ушлаб қолишган. Уларга эса Ўзбекистонга кириш рухсат берилган. Демак, бу билан Ўзбекистонга умуман инсон ҳуқуқлари фаоллари киритилмайди деб хулоса қилиш нотўғри, шундай эмасми?\nИсмоилова: Албатта. Лекин бу одамлар ҳуқуқ ҳимоячилари эмасди. Улар балоғатга етмаган ёшлар билан шуғулланувчи ҳакам, турмалар тизими билан ишлайдиган ижтимоий ходим, учинчиси эксперт ва сиёсатшунос, тўртинчиси эса кўча болалари ва қамоқхоналардаги болалар фойдасига ҳайрия берадиган донор эди.


Қорачиқ > Тарих > АҚШнинг қатлиомлар тарихи\nЎзини дунёда “Демократия ҳимоячиси” деб пеш қилувчи АҚШнинг тарихига бир назар ташласак, турли баҳоналар билан кўплаб қатлиомлар уюштирганлигига гувоҳ бўламиз. Буларнинг энг йирикларини қуйида келтириб ўтамиз:\n* Америка қитъаси кашф этилган даврда 70 миллион қизил терили (индеец) ўз ватанларида қатл этилди. АҚШ мана шу қатлиом устига қурилди.\n* 16-аср ва 19-аср оралиғида 15 миллион африкалик қул сифатида Америка қитъасига келтирилди. Ўттиз беш миллион африкалик эса қийноқ ва ғайриинсоний муомала туфайли ҳалок бўлди.\n* АҚШ 1945 йили Японияга икки атом бомбаси ташлаб, 350 минг одамнинг ўлимига ва минглаб инсонларнинг ногиронга айланишига сабаб бўлди.\n* 1945 йили Германиянинг Саксония штатининг пойтахти бўлган Дрезденни уч кун давомида ҳаводан бомбардимон қилган АҚШ асосан аёллар ва ёш болалардан иборат 200 минг одамни ўлдирди.\n* 1950 йили Америка ҳарбий самолётлари тарафидан уч йил бўйи бомбардимон қилинган Шимолий Кореяда тўрт миллионга яқин одам ўлди.\n* 1950 йили Гватемалада МРБ (CIA) дастаги билан амалга оширилган тўнтаришда 200 минг гватемалалик аҳоли ўлдирилди.\n*1955 йили Индонезия, Лаос, Камбоджада кўплаб қонли CIA операциялари ўтказилди.\n* 1950-1959 йилларда Кубада 60 минг киши АҚШ ҳомийлигидаги Батиста кучлари тарафидан қатл этилди.\n* 1962-1975 йилларда АҚШ Вьетнам уруши даврида уч миллион тинч аҳолининг ўлимига сабаб бўлди. Вьетнам урушида АҚШ тинч аҳолига нисбатан заҳарли газ ишлатиб, қатлиом уюштирди.\n* АҚШ 1991 йили биринчи кўрфаз уруши деб номланган урушда Ироқни ишғол қилиб, юзминглаб инсонларни ёстиғини қуритди. Ироққа олти ҳафтада 85 минг тонна бомба ташланди. Урушда 113 минг тинч аҳоли ҳалок бўлди.\n* 1991 йилдан 1998 йилгача АҚШ истилосидаги Ироқда очлик ва юқумли касалликлар дастидан ярмидан кўпи ёш болалардан иборат бир миллиондан ортиқ ироқлик ҳаётдан кўз юмди.\n* 2001 йил 11 сентябрда Дунё савдо маркази, Пентагон ва Оқ уйни нишонга олган терактлардан сўнг Америка Афғонистонни ишғол қилди. Шу ишғол пайтида АҚШ 150 минг тинч аҳолининг ўлимига сабаб бўлди.\n* 2003 йили Ироқни яна ишғол қилган АҚШ бир миллиондан ортиқ ироқликни қатл этди. АҚШ ҳужумлари натижасида 4,7 миллион ироқлик ўз уйларини тарк этишга мажбур бўлди. АҚШ бу қатлиомига “Ироқни мустақил қилиш операцияси” деб ном берди.\n* АҚШнинг эркатой боқимандаси ва қурол билан таъминлаётган Исроил юз минглаб фаластинликни ўлдирди. Исроил АҚШ хомийлигида ҳамон қатлиомини давом эттирмоқда.\n* 2011-2018 йилларда АҚШ Ўрта Шарқ сиёсати доирасида Сурия ва Ироқ учун қуроллантирган PKK-PYD ва ИШИД террор ташкилотларидан фойдаланиб, минтақада 100 минглаб одамнинг ўлимига ва беш миллиондан ортиқ сурияликнинг ватанини тарк этишига сабаб бўлди.\nМусулмон Испания (VIII–XV асрлар)


Ойдин Солиҳ Мактаби халқаро конгреси ва Истанбулда кўрилган ойдин туш хақида « Ўзбекистон Халқ Ҳаракати\nОйдин Солиҳ Мактаби халқаро конгреси ва Истанбулда кўрилган ойдин туш хақида\n01 April 2019 - 14:09\nИнсоннинг қанча умр кечириши эмас, қандай умр кечириши муҳимдир. Устозим Ойдин Солих шундай яшадики- Аллох берган иқтидори фақат эзгуликка хизмат қилди.\n24-март. Қўхна Ускударнинг “Богларбоши” конгреслар ва маданият марказида ташкиллаштирилиши режалаштирилган ” Ойдин Солиҳ мактаби” Халқаро конгрессида қатнашиш , устознинг юзлаб шогирдлари, унинг қўлидан шифо топган беморлари билан танишишни орзу қилардим. Ният яхши бўлса у албатта амалга ошар экан. Гарчи сафарга чиқишимга бир қанча тўсиқлар бўлсада йўлим очилиб Истанбулга етиб келдим…\nMuazzam Ibrohimova paylaştı: 1 Nisan 2019 Pazartesi\nБу гал ҳам Султонахмат майдонига яқин ердаги меҳмонхонага жойлашдим. Сабаби бу кўчани жудаям яхши кўраман. Унинг бошқача файзи бор. Айнан шу ерда 1692-1693 йилларда қурилган ” Бухоролик ўзбекларнинг дарвишхонаси” (“Buhara özbekleri tekkesi) жойлашган. (Туркистондан Умра ва Хаж зиёратига бораётган ва қайтаётган хожилар учун Карвонсарой вазифасини ўтаган, ўзига хос маданий- маърифий марказ вазифасини ўтаган бундай масканлар Туркия ва хусусан Истанбулнинг яна бир неча ерида қад ростлаган)\nБухоройи шарифдан келган шайхлар қургани тилга олиниб, XIX асрда рўй берган ёнгиндан сўнг Султон II. Абдулхамид тарафидан қайта таъмирлатилган қутлуг даргохни Ўзбеклар хонақохи деб ҳам аташади. Хозир бу маскан музей ва бир нечта йўналишда тахсил берадиган ўқув маркази вазифасини бажаради. Хуллас меҳмонхона деразасидан кўзга ташланиб турадиган бу тарихий гўшага қарасам улуг зиёрат машаққатларини тортган покният хожиларни кўриб суҳбатларини олгандай ва уларга Ватан тафтини еткизгандай бўламан.\n23- март. Эртага анжуманда иштирок этишим керак. Маъсулиятни хис қилганим учун Туркия туркчасига ўгирилган нутқим матнини қайта-қайта ўқиб тонг отишига тўрт соатгина қолганини ҳам сезмабман. Гафлат ёмон, ўша тонг донг қотиб ухлаб қолишим ҳам мумкин эди. Бироқ бомдоддан аввал ажойиб туш кўрибман. Кимдир қўлимдан етаклаб, дераза олдига бошлаб уни ланг очиб юборибди. Ташқарига қараб хайратга тушдим. Меҳмонхона жойлашган тор кўча юзлаб оппоқ эхром кийган хожиларга тўлганди. Уларнинг орасида Ойдин хонимнинг нурли чеҳрасини топиб қувониб кетибман. Яратганга шукроналар бўлсинки, уларнинг бир ишораси билан ҳамма хожилар кафт очиб мени жудаям чиройли дуо қилишди. Кўзларим ёшга тўлди, пичирлаб фақат “Омин” дея олардим холос. Дуолар тингач, устозим ” Шошилинг қизим, кечикманг ” дедию, жилмайиб хожилар оқимида гойиб бўлди. Мен эса уйгониб кетдим…\nОйдин хоним аввал хам тушимга кўп кирган, бугунгисини хам хайрга йўйиб номоздан сўнг хақларига чиройли дуо қилдим.\nКонгресс соат 10.00 да бошланади. Кемада Босфорнинг нариги қиргогига ўтиш учун 20 дақиқа кифоя. Шуларни хисобга олиб, 8.30 ларда меҳмонхонадан чиқишни мўлжалладим. Чунки такси чақирсам беш дақиқада қиргоққа ташлаб қўйишига амин эдим. Шошилмай нонушта қила бошладим.\nТонгда бўгоз томонга қараган очиқ айвонда нонушта қилиш бошқачада. Оинаи жахон орқали янграётган хазин турк мусиқаси дарвешона чарх ураётган чагалайлар қўшиги билан қоришиб қалбларни сел қилади. Айнан шу лаҳзаларда сайёх зоти борки, бу шахарга қандай мақсадда келганини ҳам унутиб соатлаб шу холатда ўтиришни ихтиёр этади…\nАммо ҳамма нарсанинг интиҳоси бўлганидай, хазин мусиқа тиниб, оинаи жахонда тонги хабарлар янграй бошлади. Унда айтилишича айнан бугун маҳаллий хокимиятларга сайловлардан аввал катта митинг бўлиши ва Султон Ахмат майдони томонида таксилар харакати тўхтатилганини хақида билдирги берилди . Аввалига эътибор бермадим. Бироқ таксилар юрмаслигидан сергакландим. Юким билан қиргоққа етволиш осонми? Хонадан нарсаларимни олгач, рўйхатхонага тушдим. Хабарлар ростлиги ва шошилишим кераклигини таъкидлаган хушмуомала меҳмонхона мулозими билан хайрлашгач, йўлга тушдим ва сахарда кўрган тушимни эсладим. Таъбир фақат Яратгангагина аён, аммо руҳлар бежиз огоҳлантирмаган эканда. Агар огоҳ этишмаса донг қотиб ухлашим, минглаб одамлар йигила бошлаган майдондан қиргоққа етиб олишим ва Ускудардаги анжуманга кечикишим муқаррар эди.\nЎша куни анжуманда қанчалик хурсанд бўлмай, дилимни хира қилиб турган катта дардларим бор эди:\n1. “Хақиқий тиб” Ўзбекистонда февраль ойида нашр этилгани хақидаги маълумотга эга эдим. Расмий нашрни ўз кўзим билан кўрган бўлсамда нима учун халиям ўқувчилари қўлига етиб бормаган?\n2. Нега Туркиялик профессорлар, фан арбоблари ўқиб, тан олаётган асарни бизни тиббиёт даргалари ўқимайди? Нимадан қўрқишади? Ёки бизда тиббиёт олий даражада ривожланиб кетганми?\n3. Ойдин Солиҳ Туркияда камолотга эришган бўлсада, Тошкент Давлат Универститетиринг биология факультетида таҳсил олган олимадир. Лекин у хақида , унинг амалиёти, асарлари хақида юртимизда фақат пичирлаб гаплашамиз. Нега устознинг шунча издошлари, шогирдлари фақат Туркияда етишиб чиқди? Агар Ўзбекистонда ҳам унинг мактаблари ташкил қилинса балки минглаб инсонлар дардига шифо топган, балки умуман хасталанмаган бўлишармиди?\nШахсан ўзим, замонавий тиббиётни бутунлай инкор этмаган холда хақиқий тиббиётни ҳам ривожлантириш тарафдориман. Шунинг учун “Сўнги сўз”ни таржима қилдим ва Ойдин Солиҳнинг асарлари асосида болажонлар учун “Ойдинойнинг саргузаштлари”дай саломатлик учун фойдали эртакларни ёздим.\nЎша куни мана-ман деган профессорлар, тиббиёт фанлари докторлари ва жамоат арбоблари нутқ сўзлаган конгрессда минбарга чиқиш осон бўлмади. Турк тилига ўгирилган ва деярли ёдлаб олган нутқим ёдимдан чиқиб ҳаяжон босди. Ўша он яна анжуманга йигилган юзлаб издошлари орасида устозимнинг жилмайиб турган нурли чеҳрасини кўргандай бўлдим. Эзгу амалларини минглаб софният қалбларга экиб кетган инсон хақида фақат ва фақат самимий гапириш мумкинлигига яна бир карра амин бўлдим.


Ҳиндистонда мамлакатнинг энг машҳур йиртқичи оммавий равишда қидирилмоқда\n16:48 / 29.07.2016\nҲиндистонда мамлакатда машҳур бўлган Жай номли йўлбарсни қидириш ишлари оммавий тарзда олиб борилмоқда. Бу ҳақда Sky News хабар берган.\nЙиртқични уч ойдан бери кўришмаган.\nЖай ушбу номни 1975 йили катта экранларга чиққан ва бош ролни Амитабх Баччан ижро этган “Қасос ва қонун” фильмидаги бош қаҳрамондан олган. Йўлбарс уч йил олдин қишлоқларга, дарёларга ҳамда автомагистралларга жуфт қидириб қилган саёҳатлари орқали машҳур бўлган эди.\nЕтти яшар йиртқични сўнгги бор 2016 йилнинг 18 апрель куни Гагпур округида кўришган. Бундан ташқари, Жайга қўйилган электр бўйинбоғ ишламай қолган. Махараштра штати мутахассислари йўлбарсга нима бўлганини билишмаяпти.\nЙўлбарсни топганларга 50 минг рупий (750 доллар) миқдорида мукофот пули ваъда қилинган.\nҲиндистон баллистик ракетани синовдан ўтказди\nҲиндистонда учталоқ қилганлар жиноий жавобгарликка тортилади\n11:33 / 20.09.2018\nСодиқ Сафоев Мубашир Жавод Акбар билан музокаралар ўтказди\n11:31 / 18.09.2018


Қуръон нозил бўлган ой. Қадр кечаси фазилатлари – oliymahad.uz\nҚуръон нозил бўлган ой. Қадр кечаси фазилатлари\nАллоҳ таоло Рамазонни ойларнинг энг улуғ ва шарафлиси қилиб қўйган. Ойларнинг саййиди Рамазон, эзгулик ва хайр мавсуми, тоату ибодат сайлидир. У кўплаб фазилатларни ўз ичига қамраб олган. Жумладан, Исломнинг бош манбаи, инсониятнинг қиёматгача ҳаёт дастури бўлмиш Қуръони карим шу ойда нозил бўлган. Ушбу ойда бир фазилатли кеча борки, У кечанинг фазли ва барокати бемислдир. Аллоҳ таоло Қуръони каримни Рамазон ойининг Қадр кечасида нозил қилган.\nУшбу муборак кунлар муносабати билан жорий йилнинг 8 июн куни Тошкент Ислом институти талаба қизлари иштирокида “Қуръон нозил бўлган ой. Қадр кечаси фазилати” мавзусида тадбир бўлиб ўтди. Унда институтнинг 4-курс талабаси Саидаҳмедова Барно талаба қизларга Рамазон ойининг ҳар бир кунини ғанимат билиш, уни тоат-ибодат, кишиларга яхшилик қилиш, мурувватли бўлиш, хайрли ва савобли ишларни амалга ошириш, рўзадорларга ифторлик бериш каби солиҳ амаллар билан бирга, унинг охирги ўн кунлигида тоат-ибодат қилишга қаттиқ киришиш ҳам лозим бўлишини таъкидлади. Шунингдек устозлар ҳам Қадр кечасининг фазилатлари ҳақида қизиқарли маълумотларни айтишди. Тадбир манфаатли ва савол-жавобларга бой бўлди.\n418900cookie-checkҚуръон нозил бўлган ой. Қадр кечаси фазилатлариno\nОлдингиЖаннат остоналарининг одоблариКейинги«Катта Лангар Қуръони» қандай қилиб Россияга бориб қолган?


Россиядан Понт греклари геноцидини тан олиш сўралмоқда\n13:51 / 29.11.2015\nРоссиядан Понт греклари геноцидин тан олиш сўралмоқда. Бу борадаги петиция Change.org фуқаролик ташаббуслари порталида чоп этилди. Ташаббускорлар сифатида Греция жамоатчилиги ҳамда Россия греклари кўрсатилди.\n“1914-1923 йилларда Туркия ҳукумати Понт ҳудудида қадимдан истиқомат қилиб келган 326-382 минг грекни қасддан йўқ қилди. Юз йилдан буён бегуноҳ қурбонларнинг жонлари адолатга чақириқ бўлиб хизматлар қилмоқда. Ўша фожиали йилларда юз минглаб грекларга бошпана бўлган Россиядан бегуноҳ қурбонлар хотирасини ёдга олишни сўраймиз”, - дейилади хабарда.\n1994 йил февралидан буён Греция ҳукумати 1914-1923 йилларда Усмонлилар салтанати, ундан кейин эса Ёш турклар ҳамда Отатуркчилар томонидан, арманилар ва оссурияликлар билан бир қаторда, Понт греклари ҳам қирғин қилинганини даъво қилиб келади. 1919 йил 19 майида Мустафо Камолнинг қўшинлари Самсунга туширилиши муносабати билан бошланган Қутилиш уруши Туркия республикасининг ташкил топиши билан якун топди. Туркияда бу сана ёшлар ва спорт куни сифатида нишонланади. Лекин Греция айнан шу санани греклар геноцидининг бошланиши деб ҳисоблайди.\nАйни кунда ушбу воқеаларнинг геноцид бўлганини Грециянинг ўзи, Арманистон, Кипр, Швеция, шунингдек, дунёнинг турли чеккаларидаги грек ва армани диаспоралари тан олади.


Қовочақларга қайтадан пахта қўйиб чиқилсин! « Ўзбекистон Халқ Ҳаракати\nҚовочақларга қайтадан пахта қўйиб чиқилсин!\n24 June 2016 - 7:00\n3.Пахта қўйиш. Бировга айтишга уялади одам, лекин айтмаса ҳам бўлмайди. Бу воқеа ўтган замонларда – подшоҳлар, хон ва амирлар даврида эмас, бугун – XXI асрда, президентлик тузуми ҳукм суриб турган бир замонда, Ўзбекистонда бўлиб ўтди!\n2011 йил кузи… Фарғона вилояти Олтиариқ тумани… Пахта терим мавсуми ўрталаридан ўтиб, охирлаб қолган паллалар… Муҳтарам Президент кўнгиллари вилоятга марҳамат қилишни тусаб қолди. “Қишлоқ меҳнаткашлари” билан учрашмоқчи бўлдилар… Одатдагидек, у “меҳнаткашлар” минг бир чиғириқдан ўтказилиб, учрашувга тайёрланди. Кенг далада, пахтазор қўйнида кўришиш мақсадга мувофиқ топилди. Лекин битта камчилик сезилди ‒ аксига олиб, далада лўппи пахтазор қолмабди…\nҚип-қизил хижолат! Президент “жужур деҳқонлар” билан суҳбатлашгиси келса-ю, далада пахта бўлмаса! Ҳаммаёқда бўм-бўш қовочақлар… худди деҳқоннинг тепага узанган бўм-бўш ҳовучидек…\nЙўқ, кетмайди, тезда бирон чора топиш керак.\nБу ғоя илк кимдан чиққани жуда-жуда қизиқ. Бунақа антиқа фикр қанақа одамдан, қанақа ақлдан чиқади?!\nАлбатта, бир куни у “қаҳрамон” барибир юзага чиқади, юзлаб гувоҳ кўзи ўнгида бўлган иш-ку бу!\nЁ Коттанинг ўзи ўйлаб топдимикан?\nҚайдам, бўлишиям мумкин…\nХуллас, кечагина териб топшириб юборилган пахта азза-базза қайтариб олиб келинди, юзлаб “ҳашарчи” жалб этилди (ҳарҳолда бу давлат аҳамиятига молик тадбир!) ‒ “пахта қўйиш” амалиёти бошланди. Қўқон томонлардан дайди шамол келиб қолиб (билиб бўладими!), чаноқларига қайтадан дўндириб чиқилган пахталарни учириб юбормасин деб оппоқ иплар билан қовочақларга чандиб чиқилди! Катта Фарғона канолини ҳашар қилиб қирқ беш кунда битказган халққа битта қартадаги ғўзаларга пахтани ёпиштириб чиқиш иш бўптими ‒ бир кун ичида қора дала қайтадан оппоқ пахтазорга айланди! Ва…\n…эртасига Муҳтарам Юртбошини бутун мамлакат телевизорда худди биринчи теримдай лўппи-лўппи очилиб турган Олтиариқ пахта даласи олдида кўрди!\nНафақат республика, балки бутун дунё бу манзараларни кўрди! Биронта қитмир сим қоқиб юборган шекилли, зумда чет эл радиолари “Олтиариқликлар Президентга пахта қўйди!!!” деган бақироқ сарлавҳалар билан сайрай бошлади. Кетидан изоҳ ҳам берди: “Кўчма маънода эмас, росманасига пахта қўйди!”\nАна шунақа, Олтиариқ нафақат турпию бодиринги ё узуми билан, балки момиқ-момиқ пахтаси билан ҳам ном чиқарди! Лекин бир Олтиариқми бу ишни қилган ва қилаётган?! Бутун Ўзбекистон неча йилдан бери бир кишига пахта қўйиб ётибди-ку!\n“Ҳамма учун ҳурматли” Бирежнев ва ё шалдир-шулдур маккажўхоричи Хурушчўв тугул, билишимизча, ҳатто “халқлар отаси”, “оташин коммунист”, “ҳамма замонлар доҳийи”, “генералиссимус” Иосиф Виссарион ўғли ўртоқ Исталинга ҳам бунақа пахта қўйилмаган эди ўз замонида! Лекин “мустақил” Ўзбекистонимизнинг алмашмас Президентига қўйилди! Қандай шараф!\nЎзларига ҳам ёқди чамаси, ўша куни ҳам, ундан кейин ҳам бу шармандали ишнинг исини чиқармадилар. Иси чиққанида, халқнинг димоғига урилган бўларди. Йўқ, дим-дим.\nҲол бу ки, куз ўрталарида… дийдираб ётган далада… ҳали бир марта ҳам қўл урилмаган пахта… турадими?! Турса, биринчи теримдай лўппи очилиб-сочилиб ётган, ўз вақтида териб давлатга топширилмаган пахтани кўрса, эси бор бошлиқ нима қилган бўларди сизнингча? Ҳа, тўғри. Жазаваси тутиб кетарди! “Нимага шунча пахтани ушлаб ўтирибсанлар, энангди эмгурлар?!. Ё давлатга душманмисанлар?! Ёмғир ёғиб юборса, нима бўлади, сўрти пасайиб кетади-ку?!” деб ваҳшат соларди. Жазава ва ваҳшатидан туйқус ҳосил бўлган “Қўқон шамоли” ҳокимлар, пуркурорлар, мехехечилар ва фермерларни турли ёқларга учириб юборган бўларди!\nБу палла далада лўппи пахтани эмас, оғизларини осмонга ланг очган бўм-бўш қовочақларни кўрса, шундан севиниши керак эди президент! Пахтани увол қилмай ўз вақтида териб топширган деҳқону бошлиқларни алқаши керак эди! Соғлом ақл ва мантиқ шуни дейди. Ахир, бунақа лўппи пахта тез териб топширилса олий навларга қабул қилинишини қишлоқи бурноқ бола ҳам билади!\nВа яна: соғлом ақл ва мантиққа кўра, бу қалбаки ва найранг “пахтазор”ни кўриб ғазаби қўзиши, алдамчиларни битта қўймай кетига тепиши керак эди!\nАмалда ундай бўлмади. Ўзбекистон Республикаси президенти Ислом Каримов одатидагидек ўзи яратган алдоқчи тузум мантиғига кўра иш тутди: танлаб олинган битта далада, “шиғил очилган” ва “куз ўрталаригача терилмаган” лўппи пахталарни кўриб… кўзи қувонди! Бу иши билан буюк бир ёлғонга имзо отди, янаям катта ёлғонларга йўл очди, бутун иши мана шунақа ёлғон-яшиғу кўзбўямачиликдан иборат эканини тепасида туриб шахсан тасдиқлади!\nОдам ўзига ўзи қиларкан-да. “Тақдирин қўл билан яратар одам!” деркан, ўтган асрнинг адашган бир шоири шунақаларни назарда тутган шекилли.\nРоса ўйлаб кўрилса, “пахта қўйиш” ташаббуси Коттанинг ўзидан чиққанга ўхшаяпти. Чунки пастдагилар бунақа қалтис ўйинга ўз бошларича қўл урмайди, қўл уролмайди. Найрангимизни Дода билиб қолсалар, думбаларимизга тепки еб қоламиз деб қўрқади. Аниқ қўрқади. Демак, ташаббус Ўзидан чиққан! Бош вазирдан ёки ундан пастроғидан чиққан тақдирда ҳам, Коттанинг ўзи “добро” (розилик) берган! Шуниси мантиқли ва ғирт ҳақиқатдир. Чунки Котта бу ишни олдиндан билмаган бўлса, кейин ҳам эшитмади, дея олмаймиз. Бу ёқда устимиздан дунё кулиб турибди, эшитмаслиги мумкин эмас. Эшитган. Эшитиб туриб ҳам исини чиқармадими…\n…мамлакатнинг асл юзини шу шилта воқеадан ҳам билиб олса бўлади, азизлар.\nҲамма гап, ҳамма масала айланиб-ўгирилиб келиб яна-тағин Ўзбекистонда матбуот эркин эмаслигига тақаляпти. Халқ ҳар бир ишга зийрак муносабатини билдириб турса, бошқарув кўзини очар, иложи борича қовун туширмасликка ҳаракат қилар эди. Ҳокимиятга назоратсиз эгалик, у Эга минг ақлли, минг билимли, минг фаросатли бўлмасин, барибир охири яхшилик билан тугамайди. Чунки озчилик – озчилик, кўпчилик – кўпчилик. Агар озчилик кўпчиликка (халққа) суянмаса, кўпчилик билан кенгашиб турмаса, ғоявий ва ахлоқий имконияти тезда сўниши ва айний бошлаши табиий. Кейин боши хатодан чиқмай қолади.\nМатбуот эркин бўлса, озгина тойилишни ҳам кўрсатиб турса, иллатлар бемалол урчиб ётармиди? “Нима қилиб бўлса ҳам бажарасан!” каби топшириқлар бемалол берилармиди? Ғўзапоя чаноқларига битта-битталаб қайтадан пахта қўйиб чиқиш бировнинг хаёлига келармиди? Хаёлига келган тақдирда, уни биров очиқдан-очиқ – эл-юрт кўзи ўнгида қовочақларга ёпиштириб-боғлаб чиқишга журъат этармиди?!\nҲа, халқимиз одамлар гап қилади деб ҳам ўзини тийиб юришга одатланган. Қинғири ё бузуқиси бўлса ҳам, қишлоғи ё маҳалласидан истиҳола қилиб тек юради. Маҳалласи гапидан ҳайиққан киши қинғирлигини эркин матбуот бутун мамлакатга ёйиб юборишидан, албатта, чўчир эди. Оламга шарманда бўлишдан уяларди. Бу дегани, ошкоралик уни тўғри йўлга солиб турарди, деганидир. Тўғри одамлар шундоқ ҳам тубан ишлардан йироқ юради, ошкоралик шароитида эса унча-мунча бошибузуқлар ҳам ўзини ижтимоий қолипга солиб юришга мажбур бўларди.\nҲозир-чи? Эшик-деразани зич ёпиб олиб, туйнук-тирқишларгача латта-путта тиқиб, тоза ҳаво йўли мутлақ кесилганидан кейин ичкарида ким нима қилса қилиб ётибди. Мушугини пишт дейдиган, дея оладиган кимса ё нимса йўқ.\nОдамга алам қиладигани – номуссизлик, уятсизлик тавқилаънати битта президент устига тушмайди, дунё бутун бошли Ўзбекистонимизни, ўттиз милёнли халқимизни уятсиз, номуссиз деб ўйлайди. Ватанимиз устидан кулади. Ва куляпти ҳам.\nЙигирма йил ичида шармандали ишлардан қанчаси бўлиб ўтди. Ҳаммасини маржон каби бир ипга тизиб чиқилса, шода ғоят ўхшовсиз ва хунук бўлади. Тағин ҳам Одам боласи унутувчи қилиб яратилган экан. Бўлмаса, теваракда бош кўтариб юра олмай қоларди ўзбек. Аслида, ҳозир ҳам бошимиз хам. Ўрусияни қўйинг, шундай биқинимиздаги Қозоғистон, Қирғизистон ва Тожикистонда ўзбеклар эшитмаган маломат қолмади.\nАҳволимиз ачинарли бўлгани ҳолда матбуотимиз бутунлай тескарини ёзяпти. Аҳмоқона сиёсат товони тагида чирпанаркан, ижод аҳлига яратилган “мисли кўрилмаган шарт-шароитлар”дан лоф уряпти. Совет даврида ҳам худди шунақа лофлар уриларди, лекин Ўзбекистонда матбуот совет давридагидан баттар кўйга тушди! Четнинг босими билан сензура расман тугатилди, натижа эса худди эртаклардагидек бўлди – битта аждар боши олинди, ўрнига ўша заҳоти ўн иккита янги бош ўсиб чиқди! Энди бу бошларни олиш ўта хавфли: биттасини олсангиз, ҳар бири яна ўн иккитаданга кўпайиб кетаверади!\nМаърифатсиз сиёсатнинг бунақа ўйинларига ўйнамайдиган, найрангларига учмайдиган, нағмасига сайрамайдиган виждонли ижодкорлар ҳам бор, албатта, лекин улар очиқ миқ этолмайди. Миқ этишга майдон қайда! Қўлидан келадигани ‒ ичида минғирлаб қўяди. Бунақа минғирлашдан кимга фойда, юраги зардобга тўлгани қолади, холос.\nДавлат чиндан зиёлининг кўнглини олайин деса, унга “мисли кўрилмаган шароит” яратмасин, мансаб бермасин, бойликка кўмиб ташламасин, унга эркин гапириш ва эркин ёзиш ҳуқуқини берсин. Ижод аҳлига эътибор ва имтиёзнинг энг улуғи ва энг кераги шу.\nЭркин фикрли ижодкор миллатнинг ва давлатнинг тўғри маслаҳатчисидир. Маънавиятли ва маърифатли шахсларни тарбиялаб-етиштиришда унинг хизматини бошқа ҳеч нарса билан қиёслаб бўлмайди. Билими доим тўғри йўлнинг маёғидир. Иш бошига маънавиятли ва маърифатли кишилар келса, улар ҳам маънавиятли ва маърифатли халқни бошқарса, охир-оқибатда давлат ва жамият ютмай ким ютсин!\nБулар хаёл эмас. Бир замонлар шундай бўлган, тарихимизда мисол кўп, насиб қўшган бўлса бундан кейин ҳам бўлади.


«ШАРҚ ТАРОНАЛАРИ»ДА ИШТИРОК ЭТИШ — БАХТ, - Ўзбекистон овози газетаси\n«ШАРҚ ТАРОНАЛАРИ»ДА ИШТИРОК ЭТИШ — БАХТ,\n— дейди маврикийлик продюсер, «CYPER PRODUKTION» фирмаси арт-директори Перси Йип Тонг\n20-21 август кунлари Тошкент Халқаро аэропортида «Шарқ тароналари» Х халқаро мусиқа фестивалининг дастлабки меҳмонлари кутиб олинди.\n— Менинг «CYPER PRODUKTION» номли фирмам бор. Биз африка қитъасидаги санъаткорларни жаҳон бўйлаб турли концертларда, фестивалларда иштирок этишини таъминлаймиз. «Шарқ тароналари» Х Халқаро мусиқа фестивалига Комор оролларидан «Элисума» гуруҳини олиб келдим.\n— Ўзбекистон ҳақидаги илк таассуротларингиз билан ўртоқлашсангиз.\n— Тошкентга келганимга кўп бўлмади. Бироқ таассуротларим бир олам. 30 йилдан бери санъат ичида юрибман. Лекин бирор мамлакатда мени Ўзбекистондагидек кутиб олишмаган. Шуни билдимки, ўзбекистонликлар меҳмонни жуда қадрлайди. Улар санъатни, санъаткорларни севади. Баралла айтаманки, дунёдаги барча давлатлар санъат аҳлига ҳурматни Ўзбекистондан ўргансин.\n— «Шарқ тароналари» ҳақида нималарни биласиз?\n— Мен бу нуфузли фестиваль ҳақида жуда кўп маълумотга эгаман. Аввало, интернет орқали суратлар ва видеоларни кўрганман. Бундан ташқари, юртингизга келган кўплаб африкалик санъаткорлар менга «Шарқ тароналари» ҳақида гапириб берганди. Шундан сўнг, Самарқандга бориш, ҳаммасини ўз кўзим билан кўриш истаги пайдо бўлди. «Шарқ тароналари»дек нуфузли фестивалда қатнашиш насиб қилганидан хурсандман.\n— «Элисума» гуруҳи ҳақида тўхталсангиз...\n— Гуруҳ Комор оролларида истиқомат қиладиган учта яккахон хонандадан иборат. Айтиш жоиз, улар ўз мухлисларига эга бўлган санъаткорлардир. Мен ёш, ўрта ёш ва катта ёшдаги санъаткорларни бирлаштирдим. Мақсад ёшлик ғайрати ва катталардаги тажрибани умумлаштириш эди.\nЭлиассе Бен Жома гуруҳнинг энг ёш аъзоси бўлиб, 2010 йилда Ҳинд океанининг «Энг яхши қўшиқчиси» деб топилган. Бастакор, хонанда ва гитаранинг моҳир созандаси бўлган Элиассе Комор ороллари ва Ҳинд океани оролларидаги анъанавий таараб, мгодро, шигома, серебвалоло куйларини Ғарб мусиқасининг жаз, фанк, рок услубларидан олинган оҳанглар билан уйғунлаштириб, янги мусиқий йўналиш яратган.\nГуруҳнинг «Соуби» тахаллуси билан машҳур бўлган аъзоси Атҳоумане Соубира бўлиб, миллий анъаналарни сақлаб қолиш, уни кенг оммага намойиш қилиш ишларида жуда фаол. Кўплаб чолғу асбобларини маҳорат билан ижро этади.\nГуруҳнинг доимо кулиб турувчи аъзоси Мвегне М’Мади Комор оролларида тобора унутилиб кетаётган қўшиқларни сақлаб қолиш, уларни келажак авлодга етказиш мақсадида кўп изланади.\nКомор оролларининг миллий чолғу асбобларидан бири — дзендзени мамлакат бўйича фақат икки киши чала олади. Шулардан бири бизнинг гуруҳимиз аъзоси Мвегне М’Мади. Афсусланарли томони шундаки, бу мусиқий асбобнинг йўқолиб кетиш эҳтимоли йўқ эмас. Шу сабабли ҳам уни чалишни ёш авлодга ўргатиш керак.\n— «Элисума» гуруҳи фестивалда Комор оролларига хос бўлган миллий маданиятни қай даражада кўрсатиб бера олади, деб ўйлайсиз?\n— Гап миллий маданият ҳақида кетар экан, аввало, айтишим керакки, «Шарқ тароналари»да ҳар бир чиқиш учун 15 дақиқа ажратилган. Бу вақт мобайнида бир мамлакат маданиятига хос бўлган барча жиҳатларни кўрсатиб бериш жуда қийин. Лекин шу ўринда фестиваль ташкилотчилари айнан 15 дақиқа ажратгани бежиз эмаслигини таъкидламоқчиман. Бу ўз навбатида санъаткорларни янада кучлироқ тайёрланишга, қисқа вақт давомида бор маҳоратини кўрсатишга ундайди. Сизга бир нарса кўрсатсам майлими?\nПерси ноутбукини ёқиб, бир суратни кўрсатди. Унда мусиқачилар худди бизнинг доирага ўхшаган чолғу асбобини чалаётгани акс этганди.\n— Бу Маврикийнинг миллий чолғу асбоби бўлиб, номи раванн, — деб изоҳ берди Перси. — Мен интернет орқали ўзбек куй-қўшиқлари жамланган видеони кўрганимда худди биздаги раваннга ўхшаган мусиқа асбобини кўриб қолдим. Унинг номи доира экан. Уйга қатаётганимда, албатта, битта доира олиб кетиш ниятим бор...\nШундан сўнг, Перси Йип Тонгни суратга тушира бошладик. Дастлаб «юқорига сакрайман, шу ҳолатни суратга оласиз» деди. Айтгани бажарилди. Кейин у бизга «хоҳлайсизларми, Хитойнинг миллий яккакураш тури — кунгфу услубида сакраб бераман. Ўша ҳолатни ҳам расмга оласизлар». Рози бўлдик, албатта. У кунгфунинг машҳур усулини биз кутганимиздан ҳам аъло даражада бажарди.\nСуратга олиш ишлари якунлангач, Перси мендан ўзбек тилида саломлашиш қандай бўлишини сўради. «Салом» ёки «Ассалому алайкум» дейиш кераклигини айтдим. У ҳайратланиб «Менинг мусулмон дўстларим жуда кўп. Улар ҳам ассалому алайкум деб саломлашади» деди. Унга ер юзидаги барча мусулмонлар шунақа саломлашишини тушунтирдим: «Африкада яшайдими, ёки Ўзбекистондами, фарқи йўқ, бир-бирига ассалому алайкум дейди».\nШундан сўнг меҳмон яна баъзи сўзларни сўради. «Эрталаб нима деб саломлашилади» деган саволига «хайрли тонг» деб жавоб бергандим «менинг фамилиям Тонг-ку. Менинг фамилиям сизларда эрталаб дегани экан-да» деганича ҳайратини яшира олмади. Кейин мутойиба оҳангида «эрталаб мени кўрганда хайрли тонг, жаноб Тонг дейишаркан-да» деб қўшиб қўйди.\nХайрлашар эканмиз, жаноб Перси Йип Тонг бизга ўзининг фирмаси билан ҳамкорлик қиладиган санъаткорларнинг қўшиқлари ёзилган диск совға қилди. Фотомухбиримиз Фаррух Алиев ундан дастхат ёзиб беришини сўради. Перси қуйидаги сўзларни ёзди: «Менинг ўзбекистонлик дўстларимга тропик севги ила».


OzodDayjest: Ўзбекистонда пандемия даврида коронавирус тестлари нархи икки бараварга ошди\n23 январ 2022, Тошкент вақти: 05:01\nКоронавирус тестлари нархи 250 минг сўмдан 400 минг сўмгача кўтарилган.\nЖиноятга қўл урган Ўзбекистон чемпиони айбига иқрор бўлиб ўз оёғи билан ИИБга борди. Пандемия даврида ковид тести икки баравар қимматлади. Меҳнат вазири ўринбосари ҳомиладор аёлларни ишга олмайдиганларни савияси паст раҳбарлар деб атади. Жорий ҳафта матбуот шу каби воқеалар ҳақида хабар берди.\nЖиноятга қўл урган Ўзбекистон чемпиони айбига иқрор бўлиб ўз оёғи билан ИИБга борди\nTaekwondo WTF бўйича Ўзбекистон чемпиони ва Осиё чемпионати совриндори, Миллий университет талабаси Ж. оғир жиноятга қўл урди (www.xabar.uz, 18 ноябрь).\n18 ёшни қаршилаган спортчи Фарғона вилояти Ўзбекистон тумани ИИБга қарашли жарима майдонида сақланаётган “Jawa” русумли мотоциклни ўғирлаб кетган.\nЎғирлашга ўғирлаган-у, қилган ишидан афсусланиб, ўзи яшайдиган маҳалла профилактика инспекторига қўнғироқ қилиб айбини бўйнига олган. Натижада мотоцикл жарима майдончасига қайтарилган, спортчи эса қамоққа равона бўлган.\nҚайд этилишича, суд мажлисида мотоцикл эгаси судьядан мотоциклни деб спортчининг келажагини барбод қилмасликни, агар у озодликдан маҳрум қилинадиган бўлса, ўша мотоциклни ёқиб юборишини, унга енгилроқ жазо тайинлашни сўраган.\nЖиноят кодексининг 267-моддаси 2-қисмида 10 йилдан 15 йилгача озодлиги маҳрум қилиш жазоси кўзда тутилган. Лекин маҳкама жиноят оқибатида жабрланувчига зарар етказилмагани, cудланувчининг спортда эришган ютуқлари, қилмишидан пушаймонлигини ҳисобга олиб унга озодликни чеклаш жазоси тайинлади.\nЖиноят ишлари бўйича Қўқон шаҳар судининг судьяси Э.Ҳакимовга кўра, спортчи суд мажлисида Taekwondo WTF бўйича Осиё ва жаҳон чемпиони бўлишга ваъда берган.\nМеҳнат вазири ўринбосари ҳомиладор аёлларни ишга олмайдиганларни савияси паст раҳбарлар деб атади\nАёлларни ишга олишни асоссиз рад этган ёки ҳомиладор ходимага нисбатан меҳнат муносабатларини бузган раҳбарлар 10-12 миллион сўмгача жаримага тортилмоқда (www.daryo.uz, 17 ноябрь).\nБу ҳақда Бандлик ва меҳнат муносабатлари вазири ўринбосари Баҳодир Умурзоқов маълум қилган.\nҚайд этилишича, аёлларнинг ишдан кейинги вақтларда қолиб меҳнат қила олмаслиги, фарзанд кўргандан сўнг таътилга чиқиб кетиши важидан ишга қабул қилмаслик ҳолатлари аввалдан кўп бўлган.\n“Бизда аёлларнинг асосий вазифаси бола туғиш деб қаралади. Университет, институтлардаги талаба қизларимиз асосан 3-4 курсда ўқиётган вақтда турмушга чиқади. Ўқишни тугатиб, ҳомиладор ҳолида иш сўраб боради. Савияси паст кўп раҳбарлар ҳомиладор аёлни ишга олмайди – бўш жой йўқ дейди. Ана ўша гаплар бўйича бориб текширсак, бўш иш ўрни бўлатуриб, атайин ишга олмаган бўлади”, - деган вазир ўринбосари.\nМаълум қилинишича, аёлларнинг бузилган ҳуқуқларини тиклаш мақсадида судларга 279 та даъво аризаси киритилган ва натижада 115 нафар аёл ишга тикланган, шунингдек, 199 нафар аёлнинг маоши ундириб берилган.\nРасмий статистикага қараганда, жорий йилнинг 3-чорагида хотин-қизлар орасида ишсизлик даражаси 14,7 фоизни ташкил этган.\nПандемия даврида Ўзбекистонда дори-дармонга талаб юқори бўлгани сабабли хусусий дорихоналар вирусга қарши дориларнинг нархини оширган; ковид тестлари нархи ҳам деярли икки баравар – 250 минг сўмдан 400 минг сўмгача кўтарилган (www.spot.uz, 16 ноябрь).\nУшбу натижа Ўзбекистон Президенти администрацияси ҳузуридаги Иқтисодий тадқиқотлар ва ислоҳотлар маркази жорий йил май-июнь ойларида 3670 нафар респондент ўртасида ўтказган сўров жараёнида қайд этилган.\nПандемия пайтида респондентлар аввало даромадларнинг камайиши ва йўқолиши муаммосига дуч келган. Шунингдек, сўров иштирокчилари маиший хизматлардан фойдаланиш (36 фоиз), мактабгача таълим (32 фоиз), мактаб таълими (31 фоиз), озиқ-овқат нархининг ўсиши (23 фоиз), коммунал тўловлар бўйича қарз (15 фоиз), стресс ва хавотир (9 фоиз) каби муаммоларга ҳам дуч келганини маълум қилган.\nРеспондентларнинг чорак қисмидан кўпроғи (25,4 фоиз) фаровонлиги ёмонлашаётганидан шикоят қилган. Сўров қатнашчиларининг 75,8 фоизи вазият тез орада яхшиланишига ишонч билдирган.\nТадқиқотга кўра, пандемия оқибатлари аҳоли зичлиги юқори бўлган ҳудудларга (Тошкент шаҳри, Тошкент ва Самарқанд вилоятлари) кўпроқ салбий таъсир кўрсатган.


Унутилаётган суннатлар (21-суннат): Уйқуга ётишдан олдин Ихлос, Фалақ ва Нас сураларини ўқиш\nОнамиз Оиша розияллоҳу анҳо айтадилар: “Расулуллоҳ соллаллоҳу алайҳи васаллам ётоқларига ётганларида, икки кафтларини бирлаштириб, уларга дам уриб – “Ихлос”, “Фалақ”, “Нас” сураларини қироат қилардилар. Сўнгра икки кафтларини баданларининг қўллари етган жойларига суртардилар. Бошларидан бошлаб, сўнгра юзлари ва кетма-кет бошқа аъзоларига. Бу ишни уч марта қилардилар” (Имом Бухорий ривояти).\nБаъзи одамлар кечаси тинч ётиш, безовта бўлмаслик учун турли дориларни, тинчлантирувчи воситаларни қабул қилишади. Аммо бу доим ҳам кутилган натижани бермайди. Тинч дам олиш учун турли ёмон хаёлларни миядан чиқариб ташлаш, шайтон васвасасини кетказиш керак. Бунинг учун набавий ҳадисга амал қилинади. Шунда ҳар хил дори-дармонларга ҳожат қолмайди. Зеро, энг зўр даво Қуръон ва ҳадисдир.\nДемак, ким кечаси ухлашдан олдин Ихлос, Фалақ, Нос суралари билан бирга Фотиҳа, Исро, Сажда, Таборак, Духон, Кофирун, сураларини (шунингдек, Оятул курсийни) ўқиса, туни осуда ўтади, узуқ-бузуқ хаёллар уни безовта қилмайди, ёмон туш кўрмайди. Албатта, Аллоҳ таоло Қуръонга ошно бандага икки дунёда омонлик беради.\nДругие материалы в этой категории: « Бой борича, йўқ ҳолича\tЗалолатга бошловчи ихтилофлардан асранайлик! »


– Чакана савдо корхоналарига товарлар ҳақини бўлиб-бўлиб тўлаш учун ҳеч қандай махсус рухсатнома талаб қилинмайди.\nУшбу ҳолда «Истеъмол кредити тўғрисида»ги Қонуннинг (6.05.2006 йилдаги ЎРҚ-33-сон) 5-моддасига амал қилиш керак, унга кўра товар истеъмол кредити сотиб олинган товарлар, бажарилган ишлар ёки кўрсатилган хизматлар ҳақини бўлиб-бўлиб тўлаш тарзида истеъмолчига бериладиган кредитдир. Истеъмол товарларини (ишларни, хизматларни) ишлаб чиқарувчи корхоналар ёки реализация қилувчи ташкилотлар товар истеъмол кредити берувчи ташкилотлардир.\nТМБнинг чиқиб кетиш чоғида ҳисобдан чиқарилиши 4-сон БҲМС «Товар-моддий захиралар»нинг1 7-параграфи билан белгиланади. Уларнинг қиймати чиқиб кетиш далилини аниқлаш пайтида балансдан ҳисобдан чиқарилиши керак. Яъни чиқиб кетаётган товар-моддий захираларнинг таннархи у билан боғлиқ даромад тан олинадиган ҳисобот даврида харажат сифатида тан олинади.\n2-сон БҲМС «Асосий хўжалик фаолиятидан тушган даромадлар»га2 кўра товарларни реализация қилишдан даромад товарларга эгалик қилишдан хатарлар ва афзалликларнинг анчагина қисми харидорга берилиши пайтида эътироф этилади. Бунда унинг «2-сон БҲМСга мувофиқ товарларни сотиш ва хизматлар кўрсатиш (ишлар бажариш) чоғида даромадларни тан олиш (эътироф этиш) мисоллари» бўлимининг 8-бандида тушунтирилишича, сотиш нархига тааллуқли бўлган даромад (фоизлардан ташқари) сотиш кунида тан олинади. Сотиш нархи киритилган фоиз ставкаси бўйича олиниши керак бўлган тўловларни дисконтлаш асосида аниқланади. Фоизлар эса киритилган фоиз ставкасини ҳисобга олувчи вақтга доир мутаносиблик асосида уларнинг олинишига қараб даромад сифатида тан олинади. Бинобарин, қисман ҳақ тўлаш чоғида товар бирлигини қисман ҳисобдан чиқариш ҳам, сотишдан даромадни қисман эътироф этиш ҳам назарда тутилмайди.\nСотишнинг тўлиқ нархига тенг бўлган даромад (фоизларсиз) ҳисобварақ-фактура ёки товар харидорга берилиши далилини тасдиқлайдиган бошқа ҳужжат ёзилган санада эътироф этилади. Худди ўша пайтда харажат эътироф этилади, яъни товарнинг таннархи ҳисобдан чиқарилади.\nБўлиб-бўлиб ҳақ тўлаш тартибида реализация қилинган товарлардан олинган даромадлардан ЯСТни ҳисоблаб ёзиш товар харидорга берилган даврда амалга оширилади. Бўлиб-бўлиб тўланадиган тўлов учун фоизлар даромад деб эътироф этилади ва, тегишинча, тўловлар жадвалига кўра улар ҳисоблаб ёзилишига қараб солиқ солинади.\n2МВ томонидан тасдиқланган, АВ томонидан 26.08.1998 йилда 483-сон билан рўйхатдан ўтказилган.


КОММУНАЛ СОҲА ХОДИМЛАРИ КУНИ БЕЛГИЛАНАДИМИ? - Ўзбекистон овози газетаси\nКОММУНАЛ СОҲА ХОДИМЛАРИ КУНИ БЕЛГИЛАНАДИМИ?\nОлий Мажлис Қонунчилик палатасида Ўзбекистон ХДП йиғилишида бир қатор қонун лойиҳалари кўриб чиқилди.\nФракция аъзолари «Ўзбекистон Республикаси жиноят процессуал кодексига ўзгартиш ва қўшимчалар киритиш тўғрисида»ги қонун лойиҳасига алоҳида эътибор қаратишди.\nШунингдек, «Ўзбекистон Республикаси уй-жой коммунал хизмат кўрсатиш соҳаси ходимлари кунини белгилаш тўғрисида»ги қонун лойиҳаси ҳам муҳокама қилинди.\n— Касб байрамларини нишонлаш яхши анъанага айланиб боряпти, — деди Олий Мажлис Қонунчилик палатасидаги ЎзХДП фракцияси аъзоси Аҳад Аҳмедов. — Турли соҳа ходимларининг меҳнатини рағбатлантиришда бунинг аҳамияти катта. Касб байрамлари тарихи ва халқаро тажрибани ўрганиш шундан далолат берадики, қатор хорижий давлатларда коммунал хизмат кўрсатиш соҳаси ходимлари куни белгиланган. Шундан келиб чиқиб, Уй-жой коммунал хизмат кўрсатиш вазирлиги ташкил этилган кун, яъни 18 апрелни соҳа ходимлари куни этиб белгилаш таклиф қилинмоқда.\nМаълумки, партиямиз дастурида аҳолига коммунал хизмат кўрсатиш сифатини янада яхшилаш масаласи алоҳида ўрин олган. Садоқат билан бажарилган меҳнатнинг рағбатлантирилиши соҳа ходимларининг касбига нисбатан масъулияти, меҳрини оширади, деб ўйлаймиз. Шунинг учун фракциямиз ушбу таклифни қўллаб-қувватлайди.\nЙиғилишда «Автомобиль йўллари тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги қонун лойиҳасининг моҳияти ҳамда мақсади хусусида атрофлича маълумот берилди. Қайд этилишича, лойиҳада юртимизда йўл хўжалигини бошқариш билан боғлиқ ваколатларни аниқ белгилаш, йўлларни қуриш, лойиҳалаш соҳасидаги меъёр ва стандартларга риоя этишни таъминлаш масалалари қамраб олиняпти. Йўл қурилиш ишлари сифатини назорат қилиш, автомобиль йўлларидан фойдаланиш тартибларини белгилаш ҳам назарда тутилмоқда.\n— Асосий ўзгаришлардан бири автомобиль йўллари давлат қўмитаси махсус ваколатли давлат орган сифатида белгиланмоқда, — деди Олий Мажлис Қонунчилик палатасидаги ЎзХДП фракцияси аъзоси Акмал Умаралиев. — Унинг зиммасига 180 минг километргача бўлган автомобиль йўллари ва сунъий иншоотларни лойиҳалаштириш вазифаси юклатилмоқда. Шу билан бирга, қуриш ва фойдаланиш жараёнига комплекс ёндашиш асосида йўл хўжалигини бошқаришнинг самарали тизимини шакллантириш, соҳада тўлақонли буюртмачи хизматини яратиш назарда тутиляпти. Махсус ваколатли давлат органининг асосий вазифалари, маҳаллий давлат ҳокимияти органларининг ваколатлари аниқлаштирилмоқда.\n— Қонун лойиҳаси қатор қўшимча ва ўзгартиришларни қамраб олмоқда, — деди Олий Мажлис Қонунчилик палатасидаги ЎзХДП фракцияси аъзоси Зулайхо Акромова. — Вазирлар Маҳкамаси ҳузурида Йўл-қурилиш ишлари сифатини назорат қилиш давлат инспекциясининг ваколатлари киритилмоқда. Фракциямиз фикрича, бу жуда муҳим. Ҳеч биримизга сир эмаски, маблағларни ўзлаштириб юбориш масаласи йўл қурилиш соҳасига бегона эмас. Бунинг оқибатида таъмирланган ёки янги қурилган йўллар кўп ўтмай яроқсиз ҳолга келиб қолаётгани кўпчиликка аён. Алоҳида назорат органи ташкил этилиши ана шундай кўнгилсиз ҳолатларнинг камайишига хизмат қилади, деб ишонамиз.\nФракция йиғилишида бошқа қонун лойиҳалари ҳам кўриб чиқилди.


23:54АПЛ. "Манчестер Юнайтед" - "Саутгемптон" 0:0 (матнли трансляция) 5 23:16“Манчестер Юнайтед” – “Саутгемптон”: таркиблар маълум 31 23:06Шота Арвеладзе: "Машарипов биз учун ҳам, ўзбек футболи учун ҳам катта ишлар қиляпти" 14 23:02"Навбаҳор" - "Қизилқум" 1:0. Гол ва хавфли вазиятларни томоша қилинг 9 22:54"Пахтакор" - АГМК 2:2. Барча голлар ва хавфли вазиятларни томоша қилинг 4 22:52Миржалол Қосимов: "Замонавий футболни туриб ўйнаб бўлмайди" 16 22:31"Навбаҳор" - "Қизилқум" учрашувидаги белгиланган пенальти бормиди? 81 21:53Coca Cola Суперлигаси. "Пахтакор" - АГМК учрашуви жанговар дуранг билан якунланди 329 21:52Coca Cola Суперлигаси. "Навбаҳор" ўз уйида "Қизилқум"ни мағлуб этди 81 21:48Брозович жаримага тортилди 0 21:22Бартомеу: "Сўнгги 11 йилда Ла Лигани 8 марта ютдик" 25 21:04Беларусь. Футболчилардан бирининг жинсини текшириш сўралди 16 20:43Сане "Бавария"да машғулот ўтказди 13 20:24А Серия. Июнь ойининг энг яхши ўйинчиси маълум бўлди 8 20:20U-21 Биринчилиги. "Локомотив"да яна дуранг, "Насаф"дан йирик ғалаба 6\nЎхшаш чеҳралар рукни. Ули Штилике, Лионель Месси, Виталий Денисов, Даврон Файзиев, Биродар Абдураимов, ўзбекистонлик Сане ва бошқалар (9-сон) 20


Қароқчилар АҚШдан товон пули сўради\n28 ноябр 2020, Тошкент вақти: 22:24\nАҚШга тегишли юк кемаси капитани Ричард Филипсни гаровда ушлаб турган денгиз қароқчилари уни озод этиш учун АҚШ ҳукуматидан товон пули талаб қилмоқда.\nБундан бир оз аввал қароқчилар¸ агар АҚШ ҳарбий кемалари ҳужум уюштиргудек бўлса, муносиб жавоб қайтариш борасида таҳдид қилди.\nҚароқчилар чоршанба куни АҚШга тегишли юк кемасига ҳужум қилди. Кема экапажи қароқчилар ҳужумини бартараф этган бўлсада, қароқчилар кема капитанини гаровга олишга муваффақ бўлди.\nАйни пайтда¸ АҚШ ҳарбий кемасининг қароқчилар кетаётган қайиқни таъқиб қилаётгани айтилмоқда.


Янгиликлар - 6 | Андижон вилояти ички ишлар бошқармаси\nАндижон вилояти ИИБ хабар килади\nҚинғир ишни қийиғи қириқ йилда чиқади\nАндижон вилояти ИИБ Навбатчилик қисми\nФарзандини моддий таъминлашдан бўйин товлаганга жазо муқаррар.\n«101» хабар қилади.\nАндижон вилояти ИИБ Навбатчилик қисми хабар қилади.\nФирибгарларнинг тузоғига тушиб қолмаган.\nВилоят ИИБ Тергов бошқармаси\nПИРОВАРД МАҚСАД АҲОЛИ ФАРОВОНЛИГИ ВА ЮРТ ТАРАҚҚИЁТИДИР.\nТинчлик ва омонлик. Бир қарашда, оддий бўлиб кўринадиган ушбу икки калима замирида ривожланиш, тараққиёт ва фаровонлик тушунчалари мужассам. Шу боис нуронийларимиз дуога қўл очишганида, оилаларимизга, маҳалламизга, юртимизга, бутун дунёга тинчлик ва омонлик тилашни канда қилишмайди.\nШу мақсадда 2017 йилнинг 5 май куни Андижон вилояти ИИБ Тергов бошқармаси, Андижон шаҳар ИИБ Тергов бўлими, вилоят Адлия бошқармаси, Хўжалик суди, Маънавият тарғибот маркази Андижон вилояти бўлими, Ўзбекистон Миллий Университети, И.Каримов номидаги Тошкент давлат техника Университети ва Андижон Давлат Университети хамкорлигида «Пировард мақсад аҳоли фаровонлиги ва юрт тараққиётидир” мавзусидаги илмий-семинарда ҳам айни шу масалалар муҳокама қилинди. Илмий семинарни Андижон Давлат Университети проректори Бахтиёржон Расулов очиб, иштирокчиларни кун тартибидаги масалалар билан таништириб ўтди.\nИлмий-семинарда иштирокчилар ўзларини маърузаларини йиғилганлар билан ўртоқлашдилар. Илмий-семинар қизғин савол-жавоб, баҳс-мунозара ва янги маълумотларга бой бўлди.\nУмуман олганда, Юртбошимиз раҳнамолигида мамлакатимизда амалга оширилаётган ислоҳотлар диёримизда тинчлик ва омонликни кафолатлаш орқали аҳолининг фаровон ҳаёт кечиришини таъминлашга қаратилган бўлиб, бу амалда ўзининг кутилган самарасини бермоқда. Зеро, тинчлик ва омонлик бўлган жойда юксалиш бўлади, ана шу икки омилга эришган одамнинг уйида ҳам, кўнглида ҳам хотиржамлик ҳукм суради, бундай инсон ҳақиқий бахт ва ҳаловатни туйиб яшайди.\nАндижон вилояти ИИБ Тергов бошқармаси\nкатта терговчиси майор Ғайратбек Олимов\nМуштум зўр ўз тенгдошини дилини ранжитди\nАндижон вилояти ИИБ ЙҲХБ\nМақсад - фуқароларимизнинг ҳаёти ва саломатлигини сақлаб қолиш!\nАндижонда профилактика тадбирлари давом эттирилмоқда\n«102» хабар қилади\n«Кўкнори» экиб мақсадига етаолмади\n04.05.2017 Қонунчилик тарғиботи


Покистон журналистлари цензурага қарши намойишга чиқди\n24 ноябр 2020, Тошкент вақти: 22:37\n16 июль куни Покистон Журналистлар уюшмаси “мисли кўрилмаган цензурага қарши” мамлакат бўйлаб норозилик намойишлари уюштирди.\nНамойишчилар¸ қудратли ҳарбийлар ва хавфсизлик хизмати ходимларининг журналистларга кўрсатаëтган босимини қоралади¸ оммавий ахборот воситалари ходимлари сонининг қисқартирилиши¸ уларга иш ҳақи беришнинг кечикаëтганига норозилик билдирди.\nЖурналистлар уюшмаси президенти Афзал Батт¸ сешанба кунги намойишларни “норозилик ҳаракатининг бошланиши” деб атади.\nУнга кўра¸ кейинги саккиз ой ичида 5000 нафардан кўпроқ журналист цензура оқибатида ишидан ажраган.\nЧегара билмас мухбирлар (RSF) ташкилоти ўтган ҳафта мухолифат ўтказган матбуот анжуманини намойиш қилган уч телеканалнинг ҳукумат томонидан кабель тармоғидан олиб ташланганини кескин қоралади.\nЖурналистларни ҳимоя қилиш қўмитаси сентябрь ойида эълон қилган ҳисоботида Покистон армиясини журналистларни қўрқитиш орқали матбуот эркинлигини бўғиб келаëтганликда айблаган эди.\nЧегара билмас мухбирлар ташкилотининг матбуот эркинлигига оид сўнгги ҳисоботида Покистон 180 давлат рўйхатининг 142-поғонасига қўйилган.


Пандемия тез орада тугайди деган фикрни унутинглар – Хитой вирусологи\n11:37 23.03.2020 (Янгиланган 15:01 23.03.2020)\nХитой вирусологи Чжан Вэньхун COVID-19 пандемияси тез орада тугайди деган фикрни унутиш кераклигини айтди.\nТОШКЕНТ, 23 мар — Sputnik. COVID-19 бўйича Хитой клиник мутахассислар гуруҳининг раҳбари Чжан Вэньхун Европа мамлакатларининг коронавирусга қарши кураш борасидаги истиқболларини баҳолади, деб хабар қилди South China Morning Post.\n“Агар вирус яна пайдо бўлиши ва йўқолиши, буларнинг барчаси бир - икки йил давом этиши бу нормал ҳолат. <…> Яқин орада Европада пандемия тугайди деган фикрни унутинглар”, - деди хитойлик вирусолог талабалар учун ўтказилган видеоконференцияда.\nУнинг фикрига кўра, Европа ҳукумати вирус тарқалишини фақат “ўта радикал” чоралар билан тўхтатиши мумкин эди. Масалан, давлатларда ҳар қандай фаолиятни тўлиқ музлатиш ва чегараларни тўлиқ ёпиш орқали. Аммо Германия ва Европанинг бошқа давлатлари бундай қилмайди, дейди шифокор.\n“Агар бутун дунё тўрт ҳафта давомида тўхтаб қолса, биз пандемияни тўхтата олардик”, - мутахассис сўзларини келтиради нашр.\nЖаҳон соғлиқни сақлаш ташкилоти 11 март куни COVID-19 янги коронавирус пандемияси ҳақида эълон қилганди. Дунё бўйлаб 292 минг киши вирусга чалинган, 12 минг киши вафот қилди.


23 февраль, 2021, 20:05\nТеглар:ФК Пахтакор | Шота Арвеладзе | Питер Хюистра\nНидерландиялик мутахассиснинг нималарга қодирлигини кўриш барчамиз учун қизиқ.\nШота Арвеладзега анча ўрганиб қолганимиз учун “Пахтакор”нинг муваффақиятларига ҳам кўникиб кетгандик. Энди бўлса, клубни Арвеладзесиз тасаввур қилишимизга тўғри келади. 3,5 йил мобайнида юртимизда фаолият олиб борди, аввалига танқидларга учраган мутахассис кейинчалик ўзининг ўйин услубини йўлга қўя олди. Натижа эса ҳаммага аён. 2020 йилги мавсум тугагач, Шота Юстиновичнинг ҳам шартномаси якунига етди. Оқибатда унинг ўзи “Пахтакор”ни тарк этиб, янги чақирувлар учун эшиги очиқлигини кўрсатди. Албатта, унинг клубдан кетиши ўзига яраша шов-шув уйғотди. Ҳаттоки, бу шунчаки бир “ўйин”, у яна қайтади, деган тахминлар ҳам йўқ эмасди. Лекин қарори қатъий бўлди ва бошқа ортига қайтмади!\nЯна Арвеладзенинг кетиши ҳақида ёзиб, эски хотираларни такрорламоқчи эмасмиз. Фақат у кетгач, “Пахтакор”га янги бош мураббий ким бўлиши ҳаммани янада қизиқтириб қўйганди. Клуб эса ҳадеганда бу борада расмий баёнот беравермади. Шундан билдикки, янги бош мураббий масаласида узоқ ўйлаб, таҳлил қилинган. Ёки ким биландир келиша олмагандир, буниси бизга қоронғу. Якунда эса нидерландиялик мутахассис Питер Хюистра бош мураббий лавозимига тайинланди. Дарвоқе, ўз вақтида “Пахтакор”ни яна бир нидерландиялик мутахассис – Ханс Ферел ҳам бошқарган. Хюистра эса клуб тарихидаги иккинчи нидерландияликка айланди.\nАрвеладзедан ташқари “Пахтакор”ни айрим етакчилар ҳам тарк этди. Ўша футболчиларни ҳамма билади. Айтмоқчимизки, клуб жиддий йўқотишларга учрагани рост. Натижада кўпчиликда савол туғила бошлади: “Пахтакор” бироз кучсизланиб қолдими? Лекин раҳбарият ҳам жим қараб тургани йўқ. Таркибга Азиз Турғунбоев, Сардор Рашидов сингари моҳир ўйинчилар таклиф қилинди. Хюистранинг бош мураббийликка тайинланишида ҳам қандайдир маъно бордек. Яъни, у Арвеладзенинг ёрдамчиси эди ва энди унинг давомчиси сифатида у бошлаган ишни давом эттириши назарда тутилганлиги катта эҳтимол.\nХюистра Арвеладзенинг ёрдамчиси бўлиб ишлаб юрган кезларида тўғриси, унга кўп ҳам эътибор қаратилмасди. Чунки бош мураббий барибир натижага жавобгар эди. Мана, энди нидерландиялик мутахассис асосий ролга чиқди. Демак, ўз-ўзидан унга бўлган эътибор ортиши табиий ҳолат. У 1967 йилда таваллуд топган. 18 январь куни 54 ёшини қаршилади. Хюистра футболчилик фаолияти давомида “Гронинген” (Нидерландия), “Вендам” (Нидерландия), “Твенте” (Нидерландия), “Глазго Рейнжерс” (Шотландия), “Санфречча Хиросима” (Япония), “Льерс” (Бельгия), “Розендал” (Нидерландия) сингари жамоаларда тўп сурган. Хюистра “Глазго Рейнжерс”даги фаолияти давомида беш карра Шотландия чемпиони бўлгани билан ҳам танилган.\nБевосита унинг мураббийлик фаолиятига келсак, 2001 йилда ўзи тўп сурган “Гронинген”нинг ёшлар жамоасида бош мураббийликдан бошлаган. Сўнг, 2005-2009 йиллар давомида “Витесс” клубида ёрдамчи мураббий бўлиб ишлаган. Шу билан бирга у “Аякс”да ҳам худди шу лавозимда фаолият олиб борган. Шундан кейин у “Аякс” ёшлар жамоаси, “Гронинген” ва “Де Графсхап” клубларини бошқарган. 2015 йилда Индонезия терма жамоасида ҳам фаолият олиб борганини қўшимча қилиш лозим. Қолаверса, Индонезиянинг “Мадура Юнайтед” клубини ҳам бошқарган. “Пахтакор”га келгунига қадар Словакиянинг “Тренчин” жамоасида ёрдамчи мураббий бўлиб ишлаб келган. Шундан кейин Питер Хюистранинг “Пахтакор”даги фаолияти бошланди. Кўриб турганингиздек, у бу йилдан эътиборан бош мураббий лавозимида ишга киришди.\nХюистра Арвеладзенинг “Пахтакор”даги муваффақиятли мавсумини давом эттира оладими? Бунинг жавоби осон, ҳаммасини чемпионат охирида билиб оламиз. Лекин нидерландиялик мутахассиснинг “иштаҳаси” чакки эмас. Куни кеча берган интерьвюсида балки Арвеладзе кўрсатган натижадан яхшироғини намойиш эта олармиз, қабилида гапириб ўтди. Ҳозирча унинг ўйин фалсафаси қандай эканлиги биз учун тўлиқ намоён бўлиб улгургани йўқ. Лекин тез орада уни дастлабки синов кутиб турибди. 6 март куни Ўзбекистон Суперкубогида “Насаф” билан ўйин ва чемпионат доирасидаги илк турда ҳам Рўзиқул Бердиев жамоасига қарши жиддий баҳслар бор. Албатта, ҳар бир мураббийнинг футболга ўз қарашлари бор бўлгани каби, “Пахтакор”нинг янги устозида ҳам футболга бўлган ўзига хос муносабат мавжуд. Унинг бошчилигида “Пахтакор” қандай ўйин намойиш этишини кўриш тўғриси, қизиқ туюляпти. Хюистра Арвеладзенинг ўрнини қанчалик боса олади? Ёки у жамоа ўйинида ўзининг "имзо"сини ярата олармикин? Шуни эсдан чиқармаслик лозимки, нидерландиялик мураббий чемпион жамоани қабул қилиб олди. Футболда эса чемпион бўлишдан кўра, чемпионлик камарини ҳимоя қилиш бир мунча мураккаброқ, деган гап бор.\nSizlardan iltimos fudbolni tugri qabul qilaylik Shota hech qanaqa uyin olib kergani yuqki. keldi kurdi kucherdi. tuliq Nasafcha va Nasaf uyinchilarini atrofiga uyin qurdi. keyin Nasafka qarshi beron marta kuchi etmadi. hohlasalariz. hamma uyinni kurib tahlil qilib beraman.


00:00 / 10.08.2012 | eski savollar | 3986\nАссаломалекум устоз! Илмиз бунданда зиёда болсин! Аллоҳ ё'лида қивотган ишлариз учун сиздан жуда жуда миннатдормиз... Никоҳ о'қилганда ҳожейинимга махр берилади диб тушунтирганла домла, ула ҳоп диганла. Лекин мана то'йимизга 5 йил бо'вотти,о'г'лимиз яқинда Худо хоҳласа 4га киради,лекин ҳалигача махр берилмади,улага шу ҳақида этсам ё ё кейин дб пайсалга соладила. махрга нима бериш кере? эримга нима дийишни билмямман. бермасалаям бо'вурадими ёки беришлари шартми? Шу пайтгачам кийим кечэ еб ичиш ҳамма нарса билан та'минлаганла,та'минлаб кевоттила Аллоҳга шукур,лекин махр дб ҳеч нима бермаганла... Маслахатизга муҳтожман.Сизни жавобларизни улага о'қитаман,Иншааллоҳ. Умриз узоқ болсин,илойим.\nМАҲР ҲАҚИДА МУЛОҲАЗААллоҳ таолонинг эрларга никоҳда маҳр беришни фарз қилгани ва аёлларга маҳр олишни ҳақ қилгани бежиз эмас. Бу амалнинг тўрт оят ва бир неча ҳадислар билан шариатга киритилиши ҳам унинг аҳамияти қанчалик катта эканлигини кўрсатади. Барча нарсаларни ҳикмат билан қиладиган Зот – Аллоҳ таолонинг бу иши ҳам, албатта, беҳикмат эмас.Аллоҳ азза ва жалла маҳрни аёл-қизларнинг қадрларини ошириш, уларнинг ўз ота-оналари, туғилиб ўсган оилаларини ташлаб, ёлғиз ўзи бошқа тарафга бориб, янги оила қуришга кўрсатган жасоратлариини тақдирлаб жорий қилган. Ўзига турмуш йўлдоши бўлаётган шахсдан, ҳали бирга бўлмасдан туриб, маълум миқдорда мулкни қабул қилиб олган келинда ўзига бўлган эҳтиром туйғулари жўш уради. Ҳам келинда, ҳам унинг яқинларида куёвга нисбатан ишонч кучаяди. Келажакда келиннинг молиявий таъминоти ўз жойида бўлишига никоҳда кўзлари етади. Шу боисдан ҳам, куёв тарафдан ҳимматсизликка йўл қўйилмаслиги учун маҳрнинг ози белгилаб қўйилган. Ўта оз маҳр ила келиннинг иззат нафсига тегмаслик учун ўн дирҳамдан оз маҳр бўлмаслиги шариатда таъкидланган.Шу билан бирга, маҳр бераётган эр ҳам ўзининг эрлигини, оиланинг оғирлигини зиммасига олиши лозимлигини, келинга меҳр-мурувват кўрсатиши кераклигини, оила қуриш ўз-ўзидан бўлаверадиган нарса эмаслигини англаб етади. Аслини олганда, келинга маҳр бериш орқали куёвга – бўлажак оила раҳбарига ўзининг яхши ниятини, оиласи ва аёлига молу дунё сарфлашдаги ҳимматини намойиш қилишга йўл очилади. Шунинг учун ҳам, маҳрнинг кўпи чегараланмаган ва уни чегаралашга бировнинг ҳаққи ҳам йўқ бўлган.Аллоҳ таоло «Нисо» сурасида қуйидагича марҳамат қилади:«Ва уларнинг бирига ҳаддан зиёд маҳр берган бўлсангиз ҳам, ундан ҳеч нарсани қайтариб олманг!» (20-оят)Фақиҳлар худди шу ояти каримани далил қилиб, маҳрга ҳар қанча кўп мол берса бўлади, дейдилар.Уламоларимиз бу мавзуда сўз кетганда ҳазрати Умар ибн Хаттоб розияллоҳу анҳунинг машҳур қиссаларини эслатадилар. Ҳофиз Абу Яъло Шаъбийдан, у киши Масруқдан ривоят қиладилар:«Умар ибн Хаттоб розияллоҳу анҳу халифалик даврларида Расулуллоҳ соллаллоҳу алайҳи васалламнинг минбарларига чиқиб:«Эй одамлар! Аёлларнинг маҳрини жуда ошириб юбордингиз-ку! Расулуллоҳ соллаллоҳу алайҳи васаллам ва у кишининг саҳобалари тўрт юз дирҳамдан оширмас эдилар. Ундан ҳам оз бўлар эди. Агар маҳрни зиёда қилиш Аллоҳга тақво ёки карамли иш бўлганида, улардан ўтиб кета олмас эдингиз. Ҳеч кимнинг бир аёлнинг маҳрини тўрт юз дирҳамдан ортиқ қилганини билмайин!» – деди-да, минбардан тушди. Қурайшлик бир аёл унинг йўлига кўндаланг чиқиб:«Эй мўминларнинг амири, одамларни аёлларнинг маҳрини тўрт юз дирҳамдан ортиқ қилишдан қайтардингми?» – деди. Умар:«Ҳа», – деди. Аёл:«Аллоҳ Қуръонда туширган ҳукмни эшитмаганмидинг?!» – деди. Умар:«У қандай ҳукм экан?» – деб сўради. Шунда аёл:«Аллоҳнинг: «...ва уларнинг бирига ҳаддан зиёд маҳр берган бўлсангиз ҳам..» деган оятини эшитмаганмисан?!» – деди. Умар:«Роббим, Ўзинг кечир! Одамлар Умардан кўра фақиҳроқдирлар», – деди-да, қайтиб бориб, яна минбарга чиқди ва:«Эй одамлар, мен сизларга аёлларнинг маҳрини тўрт юз дирҳамдан ортиқ қилмасликка амр қилган эдим. Энди ким ўз молидан қанча хоҳласа, бераверсин. Умар хато қилди, аёл тўғри айтди», – деди».Уйланаётган вақтида озми, кўпми маҳрини бериб қўйиб, ажрашаётганда уни қайтариб олишга уриниш мусулмон инсонга ҳеч тўғри келмайдиган иш. Ушбу оятда бу ишни очиқ манъ этиш билан бирга, унинг ҳикмати ҳам баён қилиниб, эркаклар виждонида нозик ҳиссиётлар қўзғатилмоқда. Қуръоний таъбирга эътибор беринг-а, қандай ҳам ҳассос, қандай ҳам таъсирли!«Ва қандай ҳам олурсиз?! Ахир, бир-бирингизга қовушдингиз ва улар сиздан мустаҳкам аҳду паймон олганлар-ку?!»Никоҳ туфайли эр-хотин нафақат жисман, балки руҳан ҳам қўшилади. Уларнинг ҳис-туйғулари, орзу-умидлари, виждон¬лари, сир-асрорлари, дарду ғамлари, бахту саодатлари – барча-барча нарса қўшилади, қовушади. Исломда никоҳ ва оила Аллоҳ таолонинг исми ила ва унинг Расулининг суннатлари ила қуриладиган муқаддас робита ва ошёндир. Ана ўша қудсият ҳурмати, бирга ўтказган ҳаёт ҳурмати, қовушиб кетган нарсалар ҳурмати, ажрашганда ҳам яхшилик билан ажралмоқ керак. Бир вақтлар рози бўлиб берган маҳрни ўзи билан бир ёстиққа бош қўйиб яшаган аёлдан қайтариб олишга уриниш мусулмон одамга, қолаверса, эркак зотига ҳеч ярашмайди.Ояти каримада келган: «...улар сиздан мустаҳкам аҳду паймон олганлар-ку?!» жумласидаги «аҳду паймон»нинг маъноси ҳақида Суфён Саврий: «Яхшилик билан тутиб туриш ёки яхшилик билан ажрашиш ҳақидаги аҳд», – деганлар.Рабийъ ибн Анас эса: «Бу, Набий соллаллоҳу алайҳи васаллам¬нинг:«Сиз уларни Аллоҳнинг омонати ила олдингиз ва фаржларини Аллоҳнинг калимаси ила ўзингизга ҳалол этдингиз» деган ҳадисларидан иборатдир», – деган.Демак, маҳр, аввало, никоҳнинг ҳурмати, қолаверса, эркакларнинг аёлларга берган мустаҳкам аҳду паймонлари белгисидир.Шунинг учун ҳам, бу ишга алоҳида эътибор бериш керак. Маҳр масаласида шариат кўрсатмасига амал қилмаслик, унда ҳаддан ошиш ёки унга нисбатан бепарво бўлиш яхши оқибатга олиб бормаслигини тажриба кўрсатган.Бир вақтлар одамлар маҳрни «қалин» деб атаб олиб, қизлари учун катта миқдорда молу дунё талаб қилишган. Ўзлари талаб қилган миқдордан кам молга кўнмаганлар. Бечора қизларнинг бунга дахли ҳам бўлмаган. Уларнинг қўлига бу нарсадан ҳеч қандай улуш берилмаган.Шариатнинг маҳр борасидаги кўрсатмасини бузиб, ҳаддан ошиш оқибатида оила қуриш кўпчилик учун оғир машаққатга айланган. Вояга етган йигит-қизларнинг оила қуришлари қийинлашган. Жамиятда қариқиз ва қарийигитларнинг сони ортиб бораверган. Бунинг оқибатида жамиятлар ҳам, якка шахслар ҳам зарар кўрган. Ўша вақтдаги бу нохуш ҳолатни ёқтирмаганлар «қизини сигирни сотгандек сотмоқчи бўляпти» деган ибораларни ишлатишган. Ушбу ношаръий ҳолатни муолажа қилмоқчи бўлган уламолар «Маҳрнинг ози яхши» шиори остида маърузалар қилганлар, тушунтиришлар олиб борганлар ва бошқа чоралар кўрилган.Ҳозирга келиб, юқоридагига тескари ҳолат вужудга келди. Одамларнинг кўпчилиги маҳрни билмайди ёки унга аҳамият бермайди. Билгани, аҳамият бергани ҳам бу ишга охирги ўриндаги ишлар каби назарда бўлади. Имом домла ярим соат маҳрнинг аҳамияти ҳақида маъруза қилиб бўлганидан кейин бўлғуси куёвдан: «Келиннинг маҳрига нима атайсиз», деб сўраса, «Узук», деган жавобни эшитади. Баъзида бизларга бошқа миллатлардан мерос бўлиб ўтган ўша «узук»нинг қиммати энг оз маҳрнинг миқдоридан ҳам кам бўлади. Ҳатто, баъзи тушунмаган шахсларда «маҳр» дегани никоҳ узуги бўлса керак» деган тасаввур пайдо бўлган бўлса, ажаб эмас. Келинлар эса маҳр сўраш Аллоҳ таоло берган шаръий ҳақлари эканлигини тушунмайдилар. Тушунсалар ҳам, сўраш улар учун беодобликка ўхшаб туюлади. Онда-сонда маҳр сўраганларидан эса куёв тараф хафа ҳам бўлади.Шариатнинг маҳр борасидаги кўрсатмасини бузиб, фарз бўлган бу муҳим нарсага бепарво бўлиш оқибатида кўпгина муаммолар пайдо бўлмоқда. Энг ёмони, эр тарафнинг оиланинг молиявий оғирлигини кўтариш ва бошқа жавобгарликлар борасидаги масъулият ҳисси йўқолмоқда. Нари борса, бир дона никоҳ узугини бериб, бировнинг 17-20 йил боқиб, катта қилган гулдек қизини хотин қилиб олган шахс бўлган-бўлмаган нарса учун уни ҳайдаб, янги уйланиш пайидан бўлмоқда. «Жазоси бир дона никоҳ узуги-да», дейдиганлар йўқ эмас.Оқибатда, битта-иккита боласи билан талоқ қилинган ёш аёл отасиникига қайтиб боришга мажбур бўлмоқда. У ерда эса, яна янги муаммолар пайдо бўлиши турган гап. Агар ўша ноинсоф эркак тузукроқ маҳр бериб уйланганида эди, яна қайта уйланиш учун етарли миқдорда маҳр бериш кераклигини ҳис қилганида эди, талоқ қилишдан олдин ўйлаб кўрар, ҳисоб-китоб қилар, натижада ўзини тийиб олар эди.Эҳтимол, шунинг учун бўлса керак, ватанимизнинг аввалги фақиҳлари никоҳ қилишаётганда бировдан сўрамай-нетмай, куёвга қарата: «Маҳрига бир уй, бир даҳлиз, олдида айвони билан ва бир сигир бузоғи билан бериш шарти ила Фалончини тан маҳрамликка қабул қилдингизми?» дейишга ўтишган. Улар ўз вақтларидаги шароитни яхши ўрганишган, мабодо аёл киши талоқ қилинадиган бўлса, кўчада қолишининг, тирикчилик ўтказа олмайдиган даражага тушиб қолишининг олдини олишган. Мана шу омил эркакларни ҳам жиловлаб турган. Улар хотинларини талоқ қилишдан олдин хотинининг маҳрига аталган нарсалар – олдида айвони билан бир уй, бир даҳлизни ва бузоғи билан бир сигирнинг ҳисобини қилишган. Биз ҳам бу масалани, бизнинг динимиз барча нарсада мўътадил дин эканлигини ҳисобга олиб, маҳрнинг ҳам мўътадил равишда жорий бўлишини ўйлаб кўрмоғимиз зарур. Шариатда маҳрнинг энг ози қанча эканлиги кўрсатилгани билан бирга, кўпининг чегараси йўқлиги ҳам маълум. Аммо келин тарафга маҳрнинг ози яхшилигини уқтириш билан бирга, куёв тарафга ҳимматни баланд қилиш айтилади. Ҳеч ким, ҳеч қачон келинга: «Маҳр сўрасанг, уят бўлади», демаган. Шунингдек, куёвга: «Бошқа миллатларнинг «никоҳ узуги»дан ортиқча маҳр берсанг, гуноҳкор бўласан», дейилган ҳам эмас.\nнон сотиб олиш ҳақида\nЭрнинг чунтагидан эридан берухсат пул олиш мумкинми?\nЖанозадан кейин тухум еса бўлмайдими?\nМуслима қизга уйланишга ота~онанинг қаршилиги\nНИКОҲ ОҚИЛАЙОТГАНДА ТАҲОРАТ\nАёли билан ўпишиш мумкинми?


АҚШда Марказий Осиё давлатларига янги кўмак бериш дастури эълон қилинди\n06:31 / 02.11.2015 8583\nХусусан, гап “Марказий Осиё давлатлари иқтисодиётининг рақобатбардошлигини ошириш бўйича кўп йиллик дастурни амалга ошириш ҳақида кетмоқда”. Бу дастур доирасида “хорижий бозорларга чиқиш мақсадида Марказий Осиё ва шу жумладан Афғонистон ва Покистон сабзавотчилик ва транспорт соҳасидаги устувор секторларда экспортни кенгайтириш” кўзда тутилган. Бу янги технологиялар киритилиши ва “халқаро даражадаги маҳсулотларни ишлаб чиқариш, харидорлар ва етказиб берувчилар билан узоқ муддатли алоқаларни ўрнатиш” учун ишчилар малакасини оширишни назарда тутади.\nАҚШ “Марказий Осиё савдо форуми” доирасида яна 6 та учрашув ўтказиш мажбуриятини олди”. Давлат департаментида 5-форум яқинда АҚШ томонидан Қозоғистонда ўтказилгани таъкидлаб ўтилди.\nШунингдек, гап иқлимнинг ўзгариши ва сув таъминотини яхшилаш, бир қатор маданий ва таълим дастурларини, шу жумладан инглиз тилини ўрганиш билан боғлиқ дастурлар ҳақида кетмоқда.\nШу қаторда Вашингтон “АҚШнинг Марказий Осиёдаги университети дастурларини 2018 йилгача” қўллаб-қувватлашга ваъда берди. Маълум қилинишича, 2002 йилдан бери бу мақсадлар учун АҚШ томонидан 30 млн доллар ажратилган.\nАҚШ Давлат департаментида таъкидланишича, 1991 йилда Марказий Осиё давлатлари мустақилликни эълон қилган даврдан ҳозир кунгача “АҚШ минтақадаги ўз ҳамкорларига умумий миқдорда кўмак дастурлари доирасида 8,8 млрд доллар ажратган”.


3-ҳадис. Намозда ўнг қўлни чап қўлнинг устига қўйиш ҳақида – oliymahad.uz\n3-ҳадис. Намозда ўнг қўлни чап қўлнинг устига қўйиш ҳақида\nحدثنا عبد الله بن مسلمة عن مالك عن أبي حازم عن سهل بن سعد قال كان الناس يؤمرون أن يضع الرجل اليد اليمنى على ذراعه اليسرى في الصلاة قال أبو حازم لا أعلمه إلا ينمي ذلك إلى النبي\nАбдуллоҳ ибни Маслама Моликдан у Аби Ҳозимдан у Саҳл ибн Саъднинг шундай деганини ривоят қилади: “Инсонлар намозда ўнг қўлларини чап билакларини устига қўйишликка буюрилар эдилар.” Абу Ҳозим айтади: “Саҳл ибни Саъд бу гапларни Расулуллоҳ соллаллоҳу алайҳи васалламга нисбат берганлар”.\nШарҳ: Бу ҳадисда ўнг қўлни чап билагининг айнан қаерига қўйишлиги айтилмаган. Лекин Абу Довуд ва имом Насоийлар Воилдан ривоят қилган ҳадисда: “Сўнг ўнг қўлни чап кафтининг устига қўяди”–дейилган .\nНамозда қўлни қўл устига қўйиш борасида ҳам турли фикрлар мавжуд.\nАввало қўлни қўйишликнинг аслидаги ихтилофлар.\nБизнинг мазҳабимиз шунингдек, имом Шофеъий, Аҳмад, Исҳоқ ва аҳли илмларнинг барчаси қўлни қўйишликни тасдиқлаганлар. Бу Али, Абу Ҳурайра розияллоҳу анҳумолардан ҳам шундай ривоят қилинган.\nИмом Термизий айтадилар: “Бу ҳукмга саҳобалар, тобеъийнлар ва улардан кейинги аҳли илмлар ҳам амал қилганлар”.\nИбни Мунзир, Ҳасан Басрий ва ибн Сирийнлар Абдуллоҳ ибн Зубайрни намозда қўлларини ирсол – тушурганликларини ривоят қилганлар. Шунингдек, имом Моликдан келган машҳур ривоятда ҳам: “Ирсол қилади (қўлни тушуради). Агар узоқ туриб қўллари чарчаса шунда ўнг қўлини чап қўли устига қўяди” – дейилган.\nИмом Авзаъий: “Намозхон қўлларини қўйиш ёки уларни ирсол қилишликда ихтиёрлидир”–деган.\nУларга қарши бизнинг ҳужжат қилиб келтирадиган бир неча ҳадисларимиз бор. Жумладан, Абу Довуд, Насоий ва ибн Можалар ривоят қилган ҳадисда шундай дейилади: “Абдуллоҳ ибн Масъуд намоз ўқиётиб чап қўлини ўнг қўлини устига қўйди. Расулуллоҳ соллаллоҳу алайҳи васаллам буни кўриб, Абдуллоҳ ибн Масъуднинг ўнг қўлини чап қўли устига қўйдилар” .\nИккинчидан қўлни қўйишнинг сифати борасидаги турли хиллик.\nБунда ўнг кафтининг ички қисми чап қўлнинг устида бўлади, шунда чап билак ўнг кафтининг ўртасида бўлади. Исбижобий айтади: “Имом Абу Юсуфнинг фикрича, ўнг қўли билан чап қўлининг билагини ушлайди.” Имом Муҳаммад ҳам ҳудди шундай бўлишлигини айтганлар.\n“Муфийд”да келишича: “Чап қўлининг билагини ўнг қўлнинг жимжилоқ ва бош бармоқлари билан ушлайди. Мана шу гап кўпчилик ихтиёр қилган гапдир”.\n“Дироя” асарида имом Шофеъий ва имом Аҳмадларнинг: “Ўнг кафти билан чап тирсагини ушлайди” – деганликлари ривоят қилинган.\nИмом Абу Юсуф ва имом Муҳаммадлар бошқа бир ривоятда: “Ўнг қўл бармоқларини чап билаги устига ёйиб қўяди” – деганлар. Кўпчилик уламоларимиз бу ва юқоридаги имомайнларнинг ривоятларини бир–бирига мувофиқлаштириб жамлашликни афзал билганлар.\nУчинчидан қўлни қаерга қўйишлик борасидаги ихтилофлар.\nБизнинг мазҳабимизда қўлни киндик остига қўйилади. Имом Шофеъий: “Қўллар кўкрак устига қўйилади” – деганлар. Имом Шофеъий бу сўзларига Воил ибн Ҳажардан ривоят қилинган ҳадисни далил қилиб келтирадилар: “Расулуллоҳ соллаллоҳу алайҳи васаллам билан бирга намоз ўқидим. У зот кўкрагига ўнг қўлини чап қўли устига қилиб қўйдилар”.\nҲидоянинг соҳиблари қуйидаги гаплари билан уларга раддия берадилар: “Киндик остига ўнг қўлни чап қўл устига қилиб қўйиш суннатдандир” . Муаллиф айтадилар: “Бу гап Али ибн Абу Толибнинг гаплари бўлиб, уни Расулуллоҳ соллаллоҳу алайҳи васалламга иснодини беришлик тўғри бўлмайди” . Бироқ Абу Амр: “Билингки агар саҳобий суннат сўзини қайдламасдан мутлоқ айтса, унда бу Расулуллоҳ соллаллоҳу алайҳи васалламнинг суннатлари ҳисобланади”– деганлар.\nТўртинчидан қўлни қўйишлик вақти борасидаги ихтилофлар.\nБу борадаги саҳиҳ гап шуки ҳар бир суннат (вожиб) зикрлар мавжуд бўлган қиёмда қўлни киндик остига қўйиш керак. Бундай зикрлар мавжуд бўлмаган қиёмларда эса қўллар тушурилади. Демак, қунут дуоси ўқилаётган вақтда ва жаноза намозларида ҳам қўллар киндик остига қўйилади, лекин рукудан турганда ҳамда иъйд намозларининг зоида такбирлари орасида қўллар ирсол қилинади.\nБешинчидан қўлни киндик ости ёки кўкрак устига қўйишдан назарда тутилган ҳикматлар.\nҚўлни кўкрак устига қўйиш киндик остига қўйишдан кўра хушуъга кўпроқ далолат қилади. Демак, қўлни киндик остига қўйиб авратга ишора қилишдан кўра кўкрак устига қўйган афзалроқ. Бу гаплар намозда қўлларни кўкрак устига қўйиш суннат деган жамоанинг фикрларидир. Биз уларга жавоб бериб айтамизки: “Қўлларни киндик остига қўйишлик Аллоҳ таолога бўлган таъзимни кўпроқ ифода қилади. Шунингдек бу амал аҳли китобларга ўхшаб қолишликдан узоқроқдир. Ҳамда авратларни тўсиш ва изорни (иштонни) тушиб кетмаслиги жиҳатидан ҳам қулайил Бу ҳудди подшоҳларнинг олдидатуришликка ўхшайди. Қўлларни кўкракка қўйишда эса, аёлларга ўхшашлик бор. Шунинг учун бу амал суннат эмас”. Бадруддин Айнийнинг “Умдатул Қорий шарҳу Саҳиҳил Бухорий” асаридаги масалалар ушбу тарзда ёритилади. Сабаби ҳозирги таҳликали замонда баъзи адашган тоифалар ҳадисларнинг зоҳирий маъноларига қараб, унинг айтилиш сабаби, ҳадисларнинг носих ва мансухини билмай туриб ўша ҳадисга амал қилиш ҳолатлари учраб турибди. Демак, ҳанафий мазҳабида айтилган намоздаўнгқўлни чап қўлнинг устига қўйилиб киндик остида туриши ва намоз бошлашда икки қўлнинг кўтарилиши кайфияти масалалари Бадруддин Айний келтирганларидек, асос ва далилга таянади.\nБадруддин Айнийнинг. “Умдат ал–қорий шарҳ Саҳиҳ ал–Бухорий”. (Cаҳиҳ ал–Бухорийни шарҳлашда ўқувчини таянчи) асари асосида тайёрланди.\nТошкент ислом инстиути ҳодими Асроров Козимхон\n1053500cookie-check3-ҳадис. Намозда ўнг қўлни чап қўлнинг устига қўйиш ҳақидаno\nОлдингиНуҳ алайҳиссалом ва тўфон ҳақидаКейинги“ҚУРЪОН ЎҚИНГ”


6 август куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n05 август 2019, 13:15\nРеспублика Гидрометеорология марказининг хабар беришича, 6 август куни пойтахтимиз Тошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 23-25 даража, кундузи 39-41 даража иссиқ бўлади.\nБухоро ва Навоий вилоятида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 23-28 даража, кундузи 38-43 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 36-41 даража иссиқ бўлади.\nҚашқадарё ва Сурхондарё вилоятида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 23-28 даража, кундузи 38-43 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 20-25 даража, кундузи 35-40 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 28-33 даража иссиқ бўлади.\nЯнгиликлар » Ўзбекистон » 6 август куни Ўзбекистонда кутилаётган об-ҳаво маълумоти\n23:58 "Барселона" мағлубиятдан сўнг Неймарни қайтаришга жиддий бел боғлади\n23:28 Футболчилар харидига энг кўп маблағ сарфланишига сабабчи мураббийлар бешлиги тузилди\n22:50 Ўзбекистонлик Россия ҳудудига тушиш учун ҳаракатланаётган поезддан сакради\n22:12 Ўзбекнинг тўйи қандай бўлиши керак?\n21:35 Кобулдаги тўйда содир бўлган терактнинг мудҳиш кадрлари пайдо бўлди (видео)\n20:58 Марсело: "Реал" қўшимча кучга муҳтожми? Йўқ, бизда яхши жамоа бор"\n20:20 Кўз ёши неъматдир\n19:40 Бокс. Чеченистондаги турнир муваффақиятли бошланди\n19:03 Қудратилло Абдуқаҳҳоровнинг навбатдаги рақиби Луис Коллазо ҳақида нималарни билишимиз керак?\n18:27 Фармацевтика фаолиятини лицензияловчи орган ўзгарди\n13:27 4 август куни Ўзбекистонда кутилаётган об-ҳаво маълумоти\n14:11 17 июль куни Ўзбекистонда кутилаётган об-ҳаво маълумоти\n12:39 16 июль куни Ўзбекистонда кутилаётган об-ҳаво маълумоти\n13:43 14 июль куни Ўзбекистонда кутилаётган об-ҳаво маълумоти\nКўз ёши неъматдир\nБокс. Чеченистондаги турнир муваффақиятли бошланди


Expo-2017 кўргазмасида Ўзбекистон иккинчи ўринда бормоқда\n26 октябр 2020, Тошкент вақти: 12:07\nExpo-2017 кўргазмаси биноси.\nОстонада ўтаётган Expo-2017 кўргазмасида Ўзбекистон энг кўп кўрилган павильонлар орасида Россиядан кейинги иккинчи ўринни эгаллади.\nExpo-2017 расмий сайтида билдирилишича, Ўзбекистондан кейинги учинчи ўринни Ҳиндистон кўргазмаси эгаллаган.\nЭнг кўп кўрилган павильонлар ўнлигидан Озарбайжон, Африка плазаси, Миср, Хитой, Туркия, Саудия Арабистони ва Малайзия кўргазмалари ҳам жой олган.\n10 июндан 27 июнгача кўргазмани 425 минг одам келиб кўрган.\nExpo-2017 кўргазмаси 10 июнда расмий очилган ва 9 сентябргача давом этади.\nКўргазмада 115 давлат ва 22 халқаро ташкилот иштирок этмоқда. Кўргазманинг умумий майдони 126 минг квадрат метрни ташкил қилади. Кўргазмага 1 миллион 200 мингта билет сотилгани хабар қилинган.


Бельгияда қамоқхона ходимларининг иш ташлашлари 9 кундан буён давом этмоқда\n14:08 / 04.05.2016\nБрюссель ва Бельгиянинг француз тилида сўзлашувчи қисми – Валлонида турма назоратчиларнинг ишлаш ташлаши тўққиз кундан буён давом этмоқда. Бу ҳақда RTBF телерадиокомпаниясига таяниб РИА Новости хабар берди.\nҚамоқхона ходимлари нафақат маошларнинг оширилиши, балки, биринчи ўринда қироллик ҳудудидаги турмаларда маҳбусларнинг ўта зич жойлаштирилиши муаммосини ҳал этишни талаб қилишмоқда.\nЭкспертларнинг фикрига кўра, ушбу муаммо маҳбуслар ўртасида тажовузкорлик руҳини кучайтириб юборади. Баъзан бу ҳолатни турма назоратчилари ҳам тартибга сола олмайди.\nБельгия қамоқхоналарида сўнгги йилларда турмадан қочиш, маҳбуслар ўртасида жиддий жанжаллар, назоратчиларга ҳужум қилиш, шунингдек, ҳибсдагилар ўртасида наркотик моддалар истеъмол қилиш ҳолатлари кўпайиб кетмоқда.\nТурмаларда зичликни бартараф этиш учун бельгиялик раҳбарлар томонидан қўшни Нидерландия ҳудудида қамоқхоналарни ижарага олиш тажрибаси киритилди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитойлик йигит муҳаббат учун 45 соатда 222 километрга югурди\t12:18, 24 июнь 2016\tХитойлик 30 ёшли йигит Пекин автомобиль йўлида муҳаббат учун 222 километрни 45 соатда югуриб, босиб ўтди, деб хабар берди “Gazeta.ru” нашри.\nСтарт олдидан йигит ижтимоий тармоқдаги саҳифасида: “Кўнглингизга ёққан ишни бажаринг, шунда орзуингиздаги одамни учратасиз”, деган ёзувни қолдирган. Югуриш давомида умумий ҳисобда уч соатгина дам олган. Баъзи бир спортчилар йигитни қўллаб-қувватлаётганларини намойиш этиш учун у билан бирга югуришган. Йигит марафонга қадар, чидамлилигини ошириш мақсадида баланд тоққа чиқиш бўйича уюштирилган походларда ҳам қатнашган. У ўз марафони билан бундай йўналишда югурган биринчи одам каби рекорд ўрната олмаган бўлса-да, бундан кўнгли чўкмаган. Чунки марафонни ким биландир рақобатлашиш учун эмас, ўзи учун ўтказганлигини билдирган


25 декабрь, 2020, 00:54\nТеглар:U-19 Осиё чемпионати | ФИФА | ОФК\nФИФА пандемия сабаб, 2 та жаҳон чемпионатини кейинроққа кўчиришга қарор қилди.\nReuters ахборот агентлиги тарқатган хабарга қараганда, 2021 йилнинг 20 майидан 12 июнига қадар Индонезияда ўтказилиш керак бўлган U-20 жаҳон чемпионати 2023 йилга қолдирилди. Бундан ташқари, Перу мезбонлигида ўтиши керак бўлган U-17 жаҳон чемпионати ҳам 2023 йилда ўтказиладиган бўлди.\nБиз учун аҳамиятлиси, Ўзбекистон жорий йилнинг 14-31 октябрь кунлари U-19 футболчилар ўртасидаги Осиё чемпионатига мезбонлик қилиши керак эди. Аммо пандемия сабаб, мусобақа 2021 йил бошига кўчирилди. Ушбу мусобақада ярим финалга етиб борган 4 та терма жамоа 2021 йилда Индонезияда ўтказиладиган жаҳон чемпионатида иштирок этиш ҳуқуқини қўлга киритар эди. Аммо ФИФА Индонезиядаги жаҳон чемпионатини 2023 йилга қолдирди. Демак, ўз-ўзидан маълум бўладики, катта эҳтимол билан Ўзбекистондаги U-19 Осиё чемпионати ҳам ўтказилмайди.\nТез орада ОФК бу борада расмий маълумот бериши кутилмоқда.